Hamahiru koronabirus kasu berri atzeman dituzte eskualdean - Urola Kostako Hitza : Urola Kostako Hitza\nAtzo 20:00etan eguneratutako datuen arabera, 78 dira guztira Urola Kostan COVID-19aren proban positibo eman duten herritarrak.\nIgotzen jarraitzen du egunez egun koronabirusak kutsatutako eskualdeko herritarren kopuruak. Herenegungo datuekin alderatuta, hamahiru kasu positibo gehiago atzeman ditu Osakidetzak, atzo 20:00etan eguneratutako datuen arabera. Horiek gehituta, guztira, 78 dira eskualdean birusak erasandako herritarrak. Kontuan izan behar da sintomak dituzten herritar guztiei ez dietela egiten proba, beraz, datu ofizialek diotena baino altuagoa da izatez kutsatuen kopurua.\nHamahiru positibo berri horietatik bost Zarautzen atzeman dituzte. Hala, herri horrek eskualdeko kutsatuen zifrarik altuena izaten jarraitzen du, alde handiarekin: 47 dira dagoeneko. Zarautzeko kopuruaren igoera bera izan du Zumaiakoak: bost positibo gehiagorekin, hamabost dira han COVID-19a hauteman dieten herritarrak. Aian, Azkoitian eta Orion kasu berri bana aurkitu dute, eta guztira, lau gaixo daude gaur arte Azkoitian eta Orion, eta bi Aian. Azpeitian eta Getarian hiruna kasu dituzte hautemanda, eta atzo eguneratutako datuetan ez zen aldaketarik izan kopuruan. Eskualdeko gainontzeko herrietan, berriz, momentuz ez dute koronabirusa duen herritarrik atzeman.\nEuskal Herriko datuei erreparatuta, Eusko Jaurlaritzaren datuen arabera, azken 24 orduetan 604 kasu positibo atzeman dituzte Araban, Bizkaian eta Gipuzkoan (168 Araban, 313 Bizkaian eta 123 Gipuzkoan), hiru lurraldeetan jaitsi egin da hautemandako kasu berrien kopurua. Nafarroan, bertako gobernuak 11:30ean eguneratutako datuen arabera, 2.011 gaixo daude guztira. Beraz, Hego Euskal Herrian 7.751 dira COVID-19aren proba egin eta positibo eman dutenak.\nAzken 24 orduetan 24 herritar hil dira Araban, Bizkaian eta Gipuzkoan. Lehen aldiz Bizkaiak Arabaren hildako kopurua gainditu du: gaur arte 116 hildako izan dira Bizkaian, eta 115 Araban; Gipuzkoan 34 izan dira hildakoak. Nafarroan, guztira, 84 pertsona hil dira gaitzaren ondorioz, beraz, datuak batuta, Hego Euskal Herrian 349 dira koronabirusaren ondorioz hildakoak.


DonostiaEuskaraz.eus - Galtzerdi suizida\nLanda, MariasunElkarlanean, 2001 Haur eta gazte literatura\nOrain dela aste batzuk gertatu zen: laugarren solairutik bota nuen neure burua. Eta harrezkero gertatu zaizkidanak kontatu nahi nituzke hemen niri, bederen, sinestezinak eta harrigarriak iruditzen baitzaizkit.\nGauak baditu bere biztanle bereziak, egunekoekin zerikusirik ez dutenak.\nPlinioren oinetik ikusia nuen guztia mahaiaren bi hanka eta beste zapata eta galtzerdi batzuk ziren, zurezko zorua eta inoiz zangoren bat. Horretara mugatzen zen nire esperientzia. Gauak, ordea, geranioak ezagutarazi zizkidan, ilargia, haizea, ingelesez egiten zuen arratoia, usnan zebiltzan katuak, tximista bezala pasatzen diren taxiak...\nNi ohartzen nintzen hura gauez gertatzen zenaren zati ñimiño bat besterik ez zela, baina inoiz ez nuen imajinatu Kloti bezalako damarik bazenik, lurrean altxor harrigarrien bila ibili ohi zirenak, alegia. Eta are gehiago esango dut, sekula ez nuen pentsatu ni harentzat altxor interesgarri horietakoren bat izan nintekeenik: lurretik jaso eta adi-adi beha geratu baitzitzaidan.\nHorregatik esan dut lehen nik ez nuela ezer ikusten, baina Klotildek ikusi ninduela. Jaso egiten ninduela sentitu nuen, eta emakume haren aurpegia oroimenean betiko iltzatuta geratu zitzaidan. Egia esanda, sorgin itxura zuen, baina haren eskuek ukitu nindutenean, konturatu nintzen izaki gozo eta txeratsua zela. Klotildek arretaz behatu, laztandu eta garbitu egin ninduen. Gero, zurezko arrautza bat sartu zidan puntan, eta adabatu egin ninduen mimo handiz. Ez dakit nola deskribatu emakume alderrai hark eragin zizkidan sentsazioak. Gorputzaren gozotasun guztia eskuetan behar zuen; izan ere, ez ninduen estutu, ezta inolako minik egin ere. Printze bat bezala tratatu ninduen, edota printze baten galtzerdi bat bezala behinik behin. Lehen unetik konkistatu ninduen, eta pentsatu nuen hiltzea tokatuz gero haren esku artean hil nahiko nukeela. «Beti bezain erromantiko zu!», esango zukeen nire anaiak ikusi izan banindu. Baina, beno, jakina da harentzat nire kezka eta desira guztiak «inuzentekeriak» zirela.


Ilargi on | Iritzia | Berria\nZer poetak abestuko zion ilargi artifizial bati? Edozeinek, egia esan. Ez gaitezen engaina. Baina agian ez da hori galderarik egokiena. Zer behar dago Txinako bosgarren hiri jendeztatuagoaren gainean orbitatzera bidali behar edo nahi duten satelite argitzailea, ilargi itxurakoa, baina zortzi aldiz dirdiratsuagoa, hiriko argiteria osatzera, eta are ordezkatzera ere, omen datorrena, abian jartzeko? Behar gutxi, baina agian hori ere ez da galdera egokia, garaikideek bere unean premia ikusi gabeko gauza erabilgarriez inguratuta gaudelako. Beharrak sortu egiten dira. Edo bestela asmatzen. Segurtasuna, esaterako, aitzakia ederra izaten da, eskuinetik hasi, hitzez hitz, eskuinetik hasi eta ezkerreraino zabal daitekeena.\nChengdu hirian halako ilargi bat piztuko balute (piztu, amatatu ere egin daitekeelako, eta baita argitasuna erregulatu ere), bertako hamar milioi hiritarrez gain, ostertzean ikuska lezakete ondoko eskualdekoek eta baita ondoko herrialdekoek ere, bekaizkeria, derragun, poetikoa bidenabar piztuz. Poesia sustatzeko bada ere, laster piztuko luke beste hiri batzuetan ere. Euskal Herrikoak ez lirateke azkenak. Ez luke ongi emanen ilargi beti bete bat Kontxaren gainean jazz edo zinema zaleen argigarri?


Jasone Irigoien Loinaz - Euskonews\nCURRICULUM VITAE Ikasketak: 1996. urtean Enpresen Administraritzako Teknikari titulua lortu nuen ( hirugarren mailako moduloa ). 2001. urtean Arte Ederretan lizentziatu nintzen, argazki eta ikusentzuneko espezialitatean. Ondoren “Pensamiento y praxis” doktoradutzako programan hasi nintzen eta 2004. urtean “ La metamorfosis como concepto para la creación artística” ikerkuntza lanari ekin diot. 2004. urtean Debako Arte Eskolan hasi naiz ikasten, egurra eta harriaren tailari dagokion alorrean. Erakusketak: 1998. urtean, Bilboko BBV erakuslekuan, soinu tresna lanarekin. 1998. urtean, Gazteizko erakuslekuan, soinu tresna lanarekin. 1999. urtean, Barakaldoko erakuslekuan, soinu tresna lanarekin. 2000. urtean, Bilboko BBV erakuslekuan, ezina lanarekin. 2001. urtean, Monte Hermoso erakuslekuan, ezina lanarekin. 2005. urtean, Debako udalak duen erakuslekuan, proiektu pertsonalean kokatutako margolan eta ikusentzuneko obren erakusketa.


Europar Batasuneko estatuburu eta gobernuburuen familia argazkia Bruselan. Argazkia: EFE\nEnergiaren prezioaren bilakaera aztertzen jarraitzea eta horri buruzko eztabaida abenduko bilerara arte atzeratzea erabaki dute bart Europar Batasuneko (EB) estatuburu eta gobernuburuek Bruselan egin duten bileran.\nEBko herrialdeen artean ez dago adostasunik energiaren garestitzeari buruz. Batzuk egoerari aurre egiteko premiazko neurriak hartzearen aldekoak dira, Espainia eta Frantzia kasu, eta beste batzuek uste dute egoera aldi baterakoa dela eta familiei eta enpresei laguntzeko neurriak hartzea baino ez dela beharrezkoa.\nGainera, EBko estatuburu eta gobernuburuek epe ertain eta luzeko neurriak hartzeko eskatu diote Europako Batzordeari, energiaren prezioa familientzat eta enpresentzat "eskuragarria" izan dadin.\nPoloniarekin zabaldutako krisia izan da goi-bilerako beste hizpideetako bat, herrialde hartako Auzitegi Konstituzionalak Poloniako Konstituzioa EBko Zuzenbidearen gainetik dagoela ebatzi ostean. Hala ere, Batasuneko buruzagiek elkarrizketa lehenetsi dute zigorren gainetik. Dena dela, ez dute baztertu aurrerago horiek ezartzeko lege mekanismoak aktibatzea.\nZiurrenera, atzokoa Angela Merkel Alemaniako kantzillerraren azken goi-bilera izan zen.


Enrique Villarreal “El Drogas” Galdakaoko jaietara etorriko da kartel-buru gisa “Un día nada más” jiraren barruan\nEnrique Villarreal "El Drogas", Barricada taldeko liderra izan zanak bere azken lana, "Un día nada más", aurkeztuko dau irailaren 15ean; santakurtzetako kontzertu nagusia izango da.\n"El Drogas" Ardanza parkera etorriko da laukote formatu tradizionalagaz, "Un día nada más" jira arrakastatsuari amaiera emonaz. Jiraren hasieran publiko asko erakarri eban, aurreko jirakaz alderatuta entzulegoa bikoiztuz eta hirukoiztuz, "sarrerak agortuta" kartela ikustea ohikoa izan dala.\nKontzertu gitxi batzuk nahikoak izan ziran momentuko bandetako bat bihurtu zala ikusteko, errepertorio ezin hobea eta hutsune bako eszenaratzea eskainiz, hori guztia bizi osoa musikari eskaini deutson batek daukan segurtasunez.\nUrte biko jira honetan zuzeneko diskoa aurkeztu dan bitartean salmenta-zerrendetan egon izan da aste askotan, horren ondorioz kontzertu ugari burutuz. Hile batzuetan, nagusiki, banda honek estudioko bere hurrengo lana grabatuko dau.


Aurkezpena - BioBilbao2017 - UPV/EHU\nOngi etorriak izan zaitezen X Bio-ez-organikoaren Batzar Zientifikora\nOngi etorriak izan zaitezen X Bio-ez-organikoaren Batzar Zientifikora, AEBINen eskutik izango dena Bilbon 2017ko uztailaren 9tik 12ra (AEBIN da Asociación Española de Bioinorgánica).\nAEBINeko zuzendaritza-batzordeak eta X Bio-ez-organikoaren Batzar Zientifikoaren bertoko batzorde antolatzaileak gonbidatzen zaituztegu kongresu honetara, 2017ko uztailaren 9tik 12ra Bilbon izango dena. Jarduera zientifikoa Bizkaia Aretoan izango da, eraikin moderno eta funtzionala zeina Universidad del País Vasco/Euskal Herriko Unibertsitatea (UPV/EHU) delakoak erabiltzen baitu. Aretoa itsasadarraren ertzean dago, Iberdrola Dorrea, Guggenheim museoa eta Euskalduna Jauregia hortik hurbil daudelarik.\nHamargarren edizioa denboran sendotzen du kongresu hau, eta horregatik bertoko batzorde antolatzaileok harro gaude, AEBINek urteurrena ospatzeko konfiantza eman digu eta.\nDiego Lopez de Haro jaunaren hiriak hartuko gaitu, Bilboko zonalde enblematikoenean non hiria ikusten baita mundura zabalik, inspiratzailea eta berritzailea; alegia, AEBINeko izpirituarekin bat. Horrela, esparru ezin hobea izango dugu bai bio-ez-organikoan egindako aurkikuntza berrienak aurkeztu eta eztabaidatzeko, eta baita ere gure elkartearen sostenguak diren adiskidantza zein lankidetzazko loturaz gozatzeko.\nNazioartean ospe handiko zientzialari asko, ehunetik gora, etortzeko dira, zeintzuk arlo desberdinetan baitihardute: hala noa, Kimika, Biologia, Medikuntza, Materialen Zientzia, Kristalografia, eta Fisika. Ezagutzaren mugako hainbat gairen gainean eztabaidatuko dugu, eta horien artean gaineratzen dira osasunarekin harremanean daudenak: alegia, biomaterialak, minbizia eta beste gaixotasunen tratamenduak eta endekapenezko neuropatologiak.\nHorixe guztia kontuan hartuta, zuen agendetan data hauek erreserba ditzazuela espero dugu Bilbon bildu ahal izateko. Ordura arte, ondo izan.


Ferrol-Neda etapa | Consumer\nKokaleku honetan zaude: Azala > Bidaiak > Donejakue bidea > > Ferrol-Neda etapa\nEtapa 1.: Ferrol-Neda etapa\nNedako erromesen aterpetxea\nTel.: 629224 622, 981 39 02 49\n( 78 botoak ) Atsegin dut!\nEtapari buruzko informazioa 1.: Ferrol-Neda etapa\nOhar garrantzitsuak! Covaseko aterpetxeak ez du erromesik hartzen, Concello ontziak ez du beharrezkotzat jotzen eta beste erabilera batzuetarako berreskuratzen du.\nLehen etapa honetako ibilbidea zertxobait aldatzen da obrengatik! Gainera, etapa honetan eta hurrengoetan, ibilbidea aldatu egin da zati batzuetan, deskribapenari dagokionez; izan ere, Galiziako Xunta seinale berriak egokitzen ari da, eta Bide Ingelesaren beste ibilbide bat mugatzen.\n0 km. Ferrol (zerbitzu guztiak)\nCuruxeirasko dartsenan bertan hasten da Bide Ingelesa. Galiziako armarria landuta duen harrizko monolitoa, zazpi gurutzeak Galiziako Erresuma zaharraren zazpi probintziak hartzen dituena, 121 kilometroko ibilbide honen lehen ikurra da. Ipar-hego norabidearekin, Artabro golkoa eta katedral konposta bereizten ditu. Carmen Curuxeiras kalera joko dugu, Ferrol Vello bide zaharraren dekadentearen kalezuloz osatua, jadanik desagertuta dagoen harresiaren ateetako baten azpian. Han zegoen Espiritu Santuko Erromesen Ospitale zaharra, pobreei eta gaixoei zuzendua eta 1780 arte funtzionatu zuena.\nHiri ibilbideak San Frantzisko Ruatik jarraitzen du eta izen bereko elizaren ondotik pasatzen da. Dorre galbanak ditu eta gaur egun 1757koa da. Geroxeago Paradore Nazionalarekin egin genuen topo, 1960koa, kristalezko galeriekin eta Kapitaintzako jauregitxoarekin. Herrerako lorategiak, itsasadarraren gaineko behatoki bikaina, ontziolak eta dike militarrak dituzte inguruan. Trafalgarko batailan hil zen Don Cosme Churruca brigadierraren omenez obeliskoa dago han.\nErrealeko kaletik jarraituko dugu, Magdalena auzoa hasten den tokitik. Etxebizitza modernistak ditu eta txokolate-tableta gisa diseinatuta dago. Sei kale paralelo ditu, zeharkako beste bederatzi kalek moztuak. Rua Realetik beti ezkerretara utziko dugu Amboageko markesaren plaza lasaia eta aldi berean jendetsua. Gero, Arma plazara iristean, Reala utzi eta 90º eskuinera biratuko dugu Terra kaletik edo Lurraren kaletik. Martxaren noranzkoan gurutzatzen diren Molinseko kantoiko lorategietan amaitzen da (kontuz, mugarri jakobeoa zuhaitzen itzalpean geratzen delako eta benetan gaizki ikusten delako! ). Parketik irtetean, González Llanosko etorbidea hartu, XVIII. mendearen erdialdeko Arsenala ikusi eta Esteiroko portuko auzora (1,6 km) iritsiko zarete.\nTaxonera kaletik eta Marc Mahón etorbidetik jarraitzen du, Itsas Infanteriako kuartelen ondoan, eta Ferrolar ontzioletako harresiaren perimetroa inguratzen du. Diapasoiko biribilgunean eskuinera biratzen da, espetxe militarraren eta Antonio de Escaño Espezialitate Eskolaren ondotik igarotzeko. Caranza auzoan gaude, Ferrolgo auzo jendetsuenean. Auditorioa dagoen Carantzako senadarraren ondoren, Itsasoko biribilgunera iritsiko gara (hari tresna batez apainduta). Bertan, eskuinera biratuko dugu berriro, itsasadarrari itsatsita doan Itsasoaren hiribidea hartzeko. Haren ondoan, berdegunez inguratuta, Santa María de Caranza kapera dago, atseden labur bat hartzeko leku egokia (4,7 km).\nPasealekuak Ferrolgo itsasadarra inguratzen jarraitzen du, Ria Garaietako bat, eta beste ertzean dauden udalerrien panoramika eskaintzen digu: Neda eta Fene. Carantzako futbol-zelaia ezkerretara utzita, FE-14/N-651 errepidearen azpitik pasa, eta Nicasio Pérez hiribidetik abiatu, Nandarako Concello auzoan dagoen A Gándara industrialdera.\n6,4 km. A industrialdea, Ganbara (taberna)\nSarreran, eskuinera biratuko dugu Luis Seoane errekatik, eta, 200 metrora, berriz ere eskuinera, itsasadarreko eremu urperagarriari itsatsitako pasealekutik. Kontuz! Aurrerago, obra batzuen ondorioz, Beiriz garabia dagoen biribilgunera iristean, ezkerrera biratu behar da A Faisca norabidean eta, ondoren, eskuinera igo. Gora iristean, errepidea utzi eta eskuinetara bide-zidor bat hartuko dugu. Lurpeko pasabide batetik gurutzatuko ditugu, A Faiscara iristeko.\n8,6 km. A Faisca\nEskuinetara jarraitu Bilar Bidetik, eta, aurrerago, kontuz, beste puntu gatazkatsu bat baita! Eskuineko bidea hartu (ez jarraitu aurrez aurre). FE-11 azpiko tunel bat zeharkatu, eta ezkerretara jarraitu O Couto tokiraino. Bost minutu baino gutxiagoan, Xubiko San Martiño monasterioaren ondotik iritsiko gara, Couto mosteiroa izenez ere ezaguna. Merezi du XII. mendearen lehen erdiko hiru nabeko eliza erromanikoa bisitatzea, Clunyko abadiaren beste lehentasun bat baita. Bere hiru abside erdizirkularrak era askotako hagaxkaz josita daude, eta ez dira oharkabean pasatu behar. Zoritxarrez, XVIII. mendean gertatutako erreformak multzoaren zati handi bat ezabatu zuen eszena erromanikotik.\n9,7 km. Xubiko San Martiño monasterioa\nGurutzadura ondoan pista asfaltatua utzi eta eskuinetara Camino do Salto hartu. Puntu horretara iritsita, erromesak ikusiko zuen Jakobeko mugarrien ondoan arrain gorri batez apaindutako beste batzuk nabarmentzen zirela. Teixidoko San Andres santutegirako ibilbidea da. Bertan hilda doa bizirik egon ez zena, eta O Pontoraino doa Bide Ingelesaren trazadurarekin. Neda eta Fenetik gero eta hurbilago dauden ikuspegiekin, Ancos eta Marraxon mendien azpian sakabanatutako kontzejuak, O Salto lekuko etxeak beherantz ikusiko ditugu eta eukaliptoen artean iritsiko gara FE-11 saihesbidearen ondoan. Haren arrastoa paraleloan jarraitu eta zubi dibertigarri batetik pasatuko dugu. Bide Ingelesa Outeiron izango da.\n12,1 km. Outeiroa\nOtontzi horretatik beheko ibilbidea XVIII. mendeko As Aceñas errota hurbileraino iristen zen, mareetako ura ehotzeko erabiltzen baitzen. Zaharberritzea aurreikusita dago, baina gaur egun makina oxidatuak eta ontzien eskeletoak baino ez daude. O Pontora iritsiko gara, eta ezkerretik San Andres de Teixidoren bidea markatuko dugu, baina ez gara bete-betean sartuko herrian. Freixeiroko ur-besoa gurutzatuko dugu Megasa metalurgiaren ondoan, eta itsasadarra inguratuko dugu Riveira pasealekutik. Hamabost minutu barru Xubia ibaiaren gaineko zubian aurkeztuko gara. Zubi hori Nardon eta Neda Kontzejuen arteko mugan dago. Beste aldean, lorategi zabal batez inguratuta, erromesen aterpea dugu zain.\n15 km. Neda (zerbitzu guztiak)\nLanaldiak ez du zailtasun fisikorik eta goiz batean bete daiteke. Erromes batzuek lehen eguna Pontedeumera iristea erabaki dute, baina esan behar dugu 31 kilometro direla eta, ibiltzen ohituta ez badaude, hasierako esfortzu horrek ondorioak izan ditzakeela hurrengo etapetan.\nFerrolgo seinaleztapenari arreta handia jarri behar zaio. Magdalena auzoan maskorrak lurrean daude eta erraz estaltzen ditu autoren batek. Gogoan izan beti aurrez aurre jarraitu behar dela Realaren kaletik, eta, Arma plazara iristean, 90º desbideratu Rua da Terratik.\nFerrolen atzetik, taberna eta kafetegi gutxi daude. Lehen taberna bat zegoen Bidearen ondoan, baina trazadura aldatu eta eskutan gelditu da. Etenaldi bat eginez gero, Narongo A Sandwara industrialdean (6,4 km) taberna bat bilatzea da egokiena.\nObrak! : Indusketak, kolektore nagusiko obrak direla eta, erromesarekin batera egiten dira etaparen hasieratik, Karantzan, A Gandarako industrialdean, eta, gero, itsas pasealekuan zehar, Nedako aterpetxeko oinezkoentzako zubiraino. Manolo Grueirok, Camino Inglés-eko gurasoetako batek, hau jakinarazi digu: "As Aceas errota igaro ondoren, itsas pasealekura iristen da. Han, hesi batzuek bidea oztopatzen dute, eta ezkerrera desbideratzen gaituzte, errepidera, distantzia laburrera, non biribilgune bat baitago. Han, metro batzuk ezkerretara hartu, zebrabide bat zeharkatzeko, eta beste aldeko espaloitik, eskuinetara hartu lehenengo zebrabideraino. Berriro gurutzatuko dugu, gosariak eta erromesaren menua eskaintzen dituen garagardotegi baten aurrean, kredentziala ere zigilatuz. Hobe da horrela egitea, segurtasunagatik (autobia atera eta trafiko handia dago han), baina baita aurrez aurreko eguzkia ematen digulako ere, ikusmenerako oso gogaikarria, eta alde horretatik itzala ematen digute eraikinek. Bertatik, zuzen jarraitu hamar bat etxadi, gurutzatuko dugun Xubia ibaiaren errepideko zubiraino. Berehala, eskuinetara hartuko dugu kaitik, bi arkuko oinezkoentzako zubirantz, aterpetxea dagoen tokira. Hortik aurrera, bideko seinaleei jarraitu".\n2016ko uztailean, Bide Ingeleseko erromesaren lehen bulegoa zabaldu zuen Ferrolen, Vía Compostellam izenarekin, Pablo Lópezen graffiti batekin identifikatua. Bertan, Ferrolen irudia Santiagokoarekin lotzen da. Maristany eraikineko birgaitutako etxabeetan dago, eta turismo bulegoarekin batera. Bulegoan Bide Ingelesari buruzko informazio guztia dago eta Konpostela zigilatu daiteke. Ordutegia: 10:30etik 13:30era eta 17:30etik 19:30era.\nFerrolen kredentziala lor daiteke San Julian katedralean (San Xiao). Egunero irekitzen du, 10:30etik 13:00etara, eta arratsaldez, 18:00etatik 20:00etara. Telefonoa: 981 35 47 25. Kredentzialak ere badituzte Gotzaindegiaren egoitzan, Miramar kalean. Astelehenetik ostiralera, 9:00etatik 13:30era. Telefonoa: 981 35 32 95.\nBide ingelesari buruzko informazioa Magdalena kaleko Xuntako Turismo Bulegoan ere eska daiteke. Astelehenetik ostiralera, 9:00etatik 14:00etara eta 16:00etatik 18:00etara. Larunbatetan, 10:00etatik 12:30era. Telefonoak: 981 33 71 31 eta 981 31 11 79.\nErromesek 1. etapari buruz zer iritzi duten Ferrol-Neda etapa\nEtaparen profila 1.: Ferrol-Neda etapa\nEtapa ikusi 1. Urtea: :\nBaionatik Ustaritzerako etapa\nEtapa ikusi 1 Urtea: :\nMontserrat a Igualada etapa


Ramón María Narváez - Wikipedia, entziklopedia askea.\nRamón María Narváez y Campos (Loja, Granada, 1800ko abuztuaren 5 - Madril, 1868ko apirilaren 23), Valentziako duke, politikari eta militar espainiarra izan zen, Lojako Ezpatoi ezizenez ezaguna.\nEspainiako Gobernuko presidente\n1866ko uztailaren 10a - 1868ko apirilaren 23a\n← Leopoldo O'Donnell - Luis González-Brabo y López de Arjona (en) →\n1864ko irailaren 16a - 1865eko ekainaren 21a\n← Alejandro Mon y Menéndez (en) - Leopoldo O'Donnell →\n1856ko urriaren 12a - 1857ko urriaren 15a\n← Leopoldo O'Donnell - Francisco Armero →\n1849ko urriaren 20a - 1851ko urtarrilaren 14a\n← Serafín María de Sotto, 3rd Count of Clonard (en) - Juan Bravo Murillo →\n1847ko urriaren 4a - 1849ko urriaren 19a\n← Florencio Gartzia Goiena - Serafín María de Sotto, 3rd Count of Clonard (en) →\n1846ko martxoaren 16a - 1846ko apirilaren 5a\n← Manuel de Pando, 2nd Marquis of Miraflores (en) - Francisco Javier de Istúriz →\n1844ko maiatzaren 3a - 1846ko otsailaren 12a\n← Luis González-Brabo y López de Arjona (en) - Manuel de Pando, 2nd Marquis of Miraflores (en) →\nLoja, 1800ko abuztuaren 5a\nMadril, 1868ko apirilaren 23a (67 urte)\ndiplomazialaria, politikaria eta gudaria\nLehen karlistadan, Gómez buruzagi karlista Majaceiteko guduan menderatu zuen (1836). Esparterorekin ez zuen harreman onik, ordea, eta liskar handiak izan zituen horregatik. Erbestera joan behar izan zuen (1838-1843), Sevillan matxinada iraultzaile baten buru izan zela eta. 1844an Espainiako Gobernu Kontseiluko buru izan zen, eta bere agintaldian Konstituzio berria egin zen. Urte batzuetan izan zituen gorabeherak (1846an eta 1847an) alde batera utzita, 1851. urteko urtarrila arte iraun zuen gobernuan. Hori zela eta, Valentziako dukea titulua eman zioten.\n1856an eta 1866an berriro egin zuten gobernuko buru. Alderdi Moderatuko buru izan zen, baina berak ezarri zuen politika absolutistak piztu zuen, neurri handi batean, erregearen aurkako iraultza (1868an), Elisabet II.a agintaritzatik egotzi zuena.\nWikimedia Commonsen badira fitxategi gehiago, gai hau dutenak: Ramón María Narváez\nMultimedia: Ramón María Narváez\nAzken aldaketa 17 iraila 2020(e)an, 09:26(e)tan\nOrriaren azken aldaketa: 17 iraila 2020, 09:26.


Nola lasaitzen da txakurkumea? | Consumer\nNola lasaitzen da txakurkumea?\nTxakur-kumeek zaunka behar dute komunikatzeko, baina gehiegikeria batek estresa edo antsietatea adieraz dezake, eta tratatu egin behar da\nTxakurrek zaunka egiten dute; txakurkumeak ere bai. Adina edozein dela ere, animalia horiek gizakiekin komunikatzeko erabiltzen duten ingurunea da. Baina,batzuetan, txakurren hazkundeak zaunka gehiegi egiten du. Zer egin behar da horrelakoetan? Artikulu honetan azaltzen den bezala, arrazoia ulertzea da lehen urratsa: estresa sentitzen du, bakarrik geratzeko beldurra du, etab. Eta, ondoren, zaunka egiten duten txakur txiki batzuk lasaitzen laguntzen duten zenbait trikimailu erraz ezagutzea.\nZergatik zaunka egiten dute txakurkumeek?\n“Zaunkak bokalizazio komunikatiboa dira, eta txakurrek esanahi desberdina dute egoeraren arabera”, argitu dute animaliak babesten dituen Giza Elkarteko albaitariek.\nZaunka da, bere lurraldea edo gizakiak babesten dituenean. Baina beldurra dagoenean ere egiten du, animalia aspertuta dago, jolastera gonbidapen bat ematen du, eta jabeak banantzearen ondorioz antsietatea eta antsietatea izaten ditu. Zaunkak, beraz, txakurkumeak dira pertsonekin komunikatzeko.\nBaina kume batzuen gehiegizko zaunkek hainbat esanahi izan ditzakete. Batzuetan, zakur txikiak jabearen arreta erakarri besterik ez du egiten: normala da bere etxe berrian deskokatua sentitzea, oraindik ez baitu behar dituen eta hilabeteekin eskuratuko dituen tresna sozialik. Jabea izango da erreferentzia-puntu bakarra.\nZergatik lasaitzen da gelditu gabe zaunka egiten duen txakurkume bat?\nTxakurkume bat lasaitzen ikastea garrantzitsua da: estresak areagotu egiten du nahi gabeko istripuren bat izateko aukera, kontrolik eta arretarik ez dagoelako.\nArreta etengabe jasotzeko zaunka egitean, oro har, komeni da jokabide horri kasurik ez egitea. Askotan eskatzen duen arreta neurrigabea ematea gero eta eskakizun eta mendekotasun handiagoa eskatzen du. Ondorioz, kandelaren estresa eta antsietatea areagotu egingo dira.\nGehiegizko arreta jasotzen duen txakurkume batek antsietate bidezko antsietatearen sindromea garatu dezake: zaunka txikia modu konpultsiboan egin dezake, etxean altzariak suntsi ditzake eta arreta erakartzeko leku ez egokietan egin ditzake bere beharrak. Baina, batez ere, txakur-kume urduriak eta menpekoak gaizki pasatzen dute jabearengandik bereizteko unea iritsi denean.\nTxakurkumearen zaunkari kasurik ez egitea\nTxakurkume zaunkatzaileari ikusizko kontaktua erabat kentzea, bere autonomia garatzeko modu bat da. Normala da, zaila badirudi ere, umea hazten ari den arretarik ez jartzea. Baina ez da errudun sentitzen: komeni da ez ahaztea lan egiten dela txiki hori kanautonomoagoa izan dadin.\nGarrantzitsua da, halaber, zaunka egiten duenean ez hitz egitea modu konpultsiboan. Horretarako, ezinbestekoa da txakur-hazkuntza lasaitu arte itxarotea eta nerbio-zaunkak utzi arte. Orduan, txakurkumea laztandu egin behar da, eta jolasak eta laztanak proposatu, erlaxatzeko.\nKumeak zaunkatzen saiatzen da\nTxakurrak gehiegi zaunka egiten hasi denean, harengandik urruntzeko ahaleginak egiten ditu. Minutu batzuk edo txakurrak behar duen denbora itxaron behar da lasaitzeko. Orduan, berriz ere sari gisa hurbiltzeko unea da.\nZaunkak gelditu ondoren txakurrari etxeko sariren bat edo galera-galera eskaintzeko ere balio du. Horrekin saiatzen da ikasten bere jokabide onak errefortzu positibo batzuekin erlazionatzen. Pazientzia eta konstantzia funtsezkoak dira kanelek modu egokian asimilatzeko. Errefortzu positiborantz jo behar da beti, eta ez zigorrerantz.\nIrakurri gehiago txakurkume-gainean. Jarraitu zure egileari, Eva San Martíni, Twitter-en: @ evasanmartinf-a .\nhezkuntza ladridos-eu portaera txakurkume


Landetako behi - Wikipedia, entziklopedia askea.\n(«Landetako behia» orritik birbideratua)\nOkzitania Euskal Herria\nLandetako behia edo "behi landesa", (okzitanieraz: landesa), Gaskoinako Landetako bertako behi arraza baten izena da. Landetako behiaren izena frantsesez "Marine landaise" da, behi hauek itsasbazterreko Landetako padura eta aintziretan oso ondo moldatzen direlako.\nGarai batean arraza honen banaketa eremua askoz zabalagoa omen zen eta Ipar Euskal Herriraino heltzen zen, zenbait lekukotasun zein argazki zaharrek adierazten dutenez.\nLandetako behia Euskal Herriko behi betizuaren ahaide hurbila da, eta baliteke garai batean biak arraza berbera izatea ere. Behi landesek beste behi arrazekiko izandako nahasketak zein betizuekiko isolaketak ekarriko zuen bereizketa.\n3 Arraza gordetzeko ahaleginak\n4 Egungo egoera\n5 Zezen jokoak Landetako behiekin\nLira itxurako adar txikiak dauzkate, betizuak bezala. Askotan adarren punta iluna da.\nAltuera soin-gurutzera 1,10 eta 1,30 m artean kokatzen da. Zezenak handiagoak izaten dira behiak baino.\nPisua 300kg inguru. Arrunt txikiak dira beraz, betizuak bezala.\nBehi landesen kolorea gorritik beltzaranera doa, eta muturra beltz. Kolorea udan neguan baina argiagoa izaten da.\nTestu zein agiri zaharretan, esate baterako XII.en mendeko agiritean, Landetako behi basatien samalden berri agertzen da jada Landetako hainbat monasterioen inguruan. XX. mendeko zenbait lekukotasunek ere behi hauek aipatzen dituzte. Agiriek erabat basati edo erdi basati bizi ziren behi samaldetaz hitz egiten dute. Abelgorri hauek "hondarrezko mendietan" (dunak) zein itsas aldeko aintziren inguruetan bizi zirela zioten. Landetako behiekin batera, Landetako poni arrazako zaldien talde handiak larretzen ziren paraje berberetan.\n1739. urtean Guyanako Intendenteari bidaliako txosten batek halaxe dio:" Kantoi hauetan azienda larriak ez du simaurrik ematen (Simaurra funtsezkoa zen Landetako nekazaritzan, lur hondartsuak ongarriztatzeko), zeren eta ezinezkoa da itxidura edo ukuiluetan errenditzea. Idi eta behiak erabat basatiak dira, eta beraien senak Medoc, Pays de Buch, Pays de Born eta Marensingo kostaldean zehar dauden hondar-mendietara (dunak alegia) abitzera bultzatzen die. Azienda hau urte guztian zehar kanpoan dago eta bertako mendietako zenbait tokietan sortzen den belarretik bizi da.."\nXIX. eta XX. mendetan Landetako behiak basa abereak bitliran ehizatzen ziren, betizuen kasuan bezala.\n1818. urtean Jean Florimond Boudonek Lot-et-Garone zein Girondako landetara nekazaritza, landaretza eta ohiturak ikertzeko egindako bidaian, zera kontatzen du bere bidai liburuan: "Teste inguruko dunetan zezenak larretzen dira landan, eta bertan libre bizi dira. Urtero abere basati hauek biltzen dituzte beraien jabeen zigiluarekin markatzeko".\nFélix Arnaudin olerkari, argazkilari eta etnologo landatarrak "Hondarretako unaiak" deitu zituen behi hauek gobernatzen zituen abeltzainak eta landetako behien samalda ugari bertako itsasbazterreko duna handiak eta hondar eremuak trashumantziako bidaietan igarotzen ikusterakoan.\nLandetako behiak eta bordeldar behi bat (orbainduna) Ziburun, 1937. urtean\nSamaldak erdi basatiak izan arren, uzta garaian bertako nekazariek abereak itsas aldeko marrara mugitzen zituzten. Trashumantzia honen bidez landeta behien gaineko zaintza eta bazka emateko beharra arindu ahal izaten zuten.\nGarai batean landetako behiak kolore gorrikoak eta betizuen oso antzekoak, erdi basati bizi ziren Landetako aintzira, baso eta eremuetan. Antza abereak beraien trashumantzaiako bidaietan, zezenketerako erabiltzen den nafar kastako behiekin nahastu zituzten zezenketarako egokiagoak izateko.\nAintzineko abelgorri hauen banaketa Pirinioetako magalean hasi eta Aturbe zein Atturri haranetan barrena, Landetan sartzen zen, Ipar Euskal Herriko hainbat lekuetan barne.\nXIX. mendean Landetako dunak finkatzeko itsas pinu mordoa aldatu zituzten bertan. Haren ondoioz landetako behiak ibai bazter erdi urpetuetara zein antziretara baztertuak izan ziren. Bertan bazkatzeko landaretza nahiko aproposa topatu zuten hala ere; bereziki carex coepista landare ugari, eta baita digitariak zein arundoak.\nBertako zenbait baserritarrek behi erdi-basati hauek ehizatzen zituzten besterik gabe, ehizgaiak baitliran, nahiz eta batzuetan abereek jabeak edo ustezko jabeak izan. Landetako behien haragia oso estimatua zen, beraien elikadura dela eta gatz mineral ugari duelako.\nBi munduko gerren arteko urteak arte, landetako behien samalda erdi basati hauek Biskarros eta Parentiseko aintziraren inguruan ugaritu ziren. Han hemenka hesi eta biltegi mugikorrak eraikitzen zituzten ("Barguerias" izenekoak) unaiek abereak bildu, markatu eta aukeratzeko. Aldi berean berriki itsas-pinuekin aldatutako lur eremuak ere zorrozki zaindu behar izaten zituzten, behiek bertan kalteak ez sortzeko.\n1938. urtean Pierre Touglouatek, argazkilari eta etnologoak, Bizcarrosseko antziraren inguruko azkenetariko samaldak ikusi zituen "Uretan sartzen ziren sabeleraino, lezken artean udako beroa sahiesteko. Behi hauek, ez arriskutsuak itxuraz, zezenez lagundurik zuden".\nBigarren Mundu Gerrak izugarrizko kaltea ekarri zion arrazari. Germaniar armadak zein landetar beraiek, beharrak bultzaturik, landetako behien samaldak ditximatu zituzten. Behi hauek akabatzeko arrazoien artean pinu aldaketak babestea zegoen baita ere .\nGerra amaitzerakoan samalda gutxi geratu ziren, eta bereziki basatiak bilakatu ziren ondorengo urtetan. Biscarrosseko azken behi basati hauek 1963. urtean desagertu ziren erabat.\nGuzti hau dela eta, arrazaren abere kopurua dramatikoki murriztu zen joan den mendean zehar ia iraungi arte.\nArrazarentzat beste arrisku historiko bat bordeldar arrrazako behiekin kontaktua izan da. Landetan aspalditik elkarrekin ibili dira bi arrazak, eta honen adibide bi motako behiak elkarrekin agertzen diren hainbat marrazki eta argazki zahar. Jakina, kontaktu hau dela eta, abereak nahastuz joan dira.\nArraza gordetzeko ahaleginak[aldatu | aldatu iturburu kodea]\nDuela hogei urte inguru, Régis Ribéreau-Gayon, Gradignanen dagoen Akitaniako Arrazak Kontserbatzeko Elkartearen lehendakariak, zera jakin zuen; baserritar batek Landetako arraza zaharreko bi zezen eta lau behi hiltegira eramateko asmoa zuela. Behi hauek salbatuak izan ziren Landetako ondarea bezala eta horri esker arraza ez zen betiko galdu.\nCousseauko antzira. Babesleku honetan daude Landetako behi gehien\nEgun talde txiki bat kontserbatzen da Étang de Cousseau izeneko erreserba naturalean, Gironda aldean, baina zenbaitzuek zalantzan jartzen dute abere hauen garbitasuna arrazari dagokionez. Gainera abereek beraien arteko odolkidetasunaren arazo handiak dauzkate.\n2010. urtean 26 behi eta 6 zezen zeuden, 5 abeltzain ezbedinen eskuetan. Hurrengo urratsak beraien kopuru zabaldu eta odolkidetauna ekiditzea izango dira. Dena den, abelburu kopuru txiki honekin arraza oso urruti dabil iraungitzetik salbu izateko.\nLandetako behiak, betizuak bezala paisaia mantentzeko abereak bezala sailkaturik daude Frantziako legislazioan, hau da, arraza landatarrak izanik, larre eskasak mantentzeko abere aproposak dira. Beste aziendak larretzeko gai ez direnak alegia. Hau dela eta paisaia eta habitatak kudeatzeko tresna baliotsuak dira, beraien garrantzi kultural eta biologikoaz gain.\nZezen jokoak Landetako behiekin[aldatu | aldatu iturburu kodea]\n"Landetar zezenketa" izenarekin Iparralden zein Gaskoinian oso ospetsua den zezenketa mota, Landetako behietan du bere oinarri, nahiz eta egun beste arrazak erabiliz egiten den.\nZezenketa mota honetan, zezena hiltzearen ordez, bertan parte hartzen dutenek, zezenen zein behi suharren aurrean iskintxoka eta akrobaziak egiten ibili behar dira abereen erasoak saihestuz.\nLacs, étangs et courants du littoral aquitain, de Jean-Jacques Fénié et Jean-Jacques Taillentou\nL'Almanach du Landais 2007, Joëlle d'Odorico, Jean-Jacques Taillentou, Raymond Ullas, Éditions CPE.\n(Frantsesez) Landetako behiei buruzko artikuloa\n(Frantsesez) Landetako behiaren fitxa ofiziala\n(Frantsesez) Behi landesak ÉTANG de COUSSEAU natura erreserban\nArrazaren berreskuperapena Landetan\nMultimedia: Marine landaise\nOkzitaniako bertako behi arrazak\nOrriaren azken aldaketa: 28 azaroa 2019, 20:06.


Silicatos de Malpica enpresaren jarduera kontrolatzeko eskatu diete erakunde publikoei - Lezama - Aikor.eus\nSilicatos de Malpica enpresaren jarduera kontrolatzeko eskatu diete erakunde publikoei\na: Lezama Bizirik 2021-02-02 12:25\nSilicatos de Malpica enpresa Lezamaren eta Zamudioaren arteko mugan dago. Zapatuan, eta Lezama Bizirik elkarteak deituta, enpresaren aurrean 35 bat lezamar eta zamudioztar batu ziren; bakoitza, zegokion mugaren aldean. Enpresak instalazioak handitu ditu eta, beste batzuen artean, labe berria egin du. Talde ekologistak elkarretaratzean azaldu zuenez, “laba berriak ekoizpena bikoizteko aukera emango die, eta, ondorioz, atmosferara isurtzen duten CO2-kantitatea ere bikoiztu liteke”. Hori dela eta, erakunde publikoei eskatu diete enpresaren jarduera zuzenean kontrolatzeko.\nLezama Bizirik elkarteak jakinarazitakoaren arabera, enpresa kutsatzaileek hiru urterik behin txosten bat aurkeztu behar diote Eusko Jaurlaritzari, zer eta zenbat isurtzen duten moduko datuak adierazita; ondoren, beharrezkotzat jotzen badu, Jaurlaritzak ikuskapena egiten du. “Silicatos de Malpica enpresak 2018an egindako azken txostenean jaso zuten urtean atmosferara, eta beste gas-mota batzuen artean, 38.000 t CO2 isurtzen dutela. Bestalde, orain dela urtebete baino gehiago, instalazioak handitzeko lanak hasi zituzten, eta guk alegazioa aurkeztu genion handitze horri. Besteak beste, labe berria ipini dute eta hari esker ekoizpena bikoizteko aukera izango dute. Isuriak ekoizpenaren araberakoak dira eta, hortaz, enpresak atmosferara isurtzen den CO2-kantitatea ere bikoiztu liteke; hau da, urtean 50.000 t baino gehiago isuri lezakete”.\nEnpresaren aurrean batu ziren elkartearen kideek eta herritarrek administrazioei eskatu diete enpresaren jarduera zuzenean eta zorrotz kontrolatzeko. “Helegiteak aurkeztu ditugu Eusko Jaurlaritzan, URA uraren euskal agentziaren ordezkariekin izan gara eta kezkak helarazi diegu Foru Aldundiari eta udalei. Hala ere, urtebete baino gehiago pasatu da eta ez dugu erantzunik izan. Argi dago hemen ezin dela ezer egin enpresen eta ekonomiaren kontra. Lotsagarria da nola tratatu gaituen. Esperantza handirik ez dugun arren, guk jarraituko dugu egoera salatzen”.\nEnpresaren aurreko elkarretaratzea Aldaketaldia ekimenaren harira egin da. Ekimenean Euskal Herriko talde ekologistek eta elkarteek, gehienbat Gipuzkoakoek eta Bizkaikoek, hartu dute parte eta munduko garapen-eredua aldatzeko eskatu dute, baina etxean bertan hasita. “Gaur egun zer nolako garapen-mota dugun adibide ona da Silicatos de Malpica enpresa”.


EHLG - Ehlg - Irulegiko Irratia\nErretretan sartzen delarik, etxaldearen geroari pentsatu behar da\nZer estatutan uzten da etxaldea, nork onar lezake segida hartzea, zer gertatzen da transmititzen delarik : galdera hauen inguruan 2 kafe trasmisio antolatzen dira, ekainaren 27 eta uztailaren 18an. Bestalde Marixtu Intzagarai-ek ere aipatzen du hemen la Floride gunean, 500bat ikasleek parte hartzen dutela haurren odizean\nItsasuko gerezi uzta, aurten hitsa\nSasoineko fruitu batetaz ari da aldi huntan Maritxu Intzagarai, Itsasuko gerezia. Apirileko haizeen ondotik, ainitz kaltetua izan dena. Igandean gereziaren pesta Itsasun. Tokiko motak izaiteaz gain, Etxauriko gereziak, eta beste ekoizpenak ere aurkitzen ahalko dira. Bestalde, Maritxuk Lurramako languntzaileer dei egiten die ere\nBelar idortzearen kudeaketa hobetu belartegian\nHuna besteak beste, zoin formakuntza aipatuko daukun gaurkoan Maritxu Intzagarai-ek\nPAC diru laguntza galdegiteko txostenen betetzeko garaia da\nEuskal herriko Laborantza Ganbarako Maritxu Intzagarai\nEtxaldeetan zuhaitzek interes desberdin ainitz dituzte\nEuskal Herriko laborantza ganbarak Gaec eta bastimenduetaz formakuntzak antolatzen ditu\nEuskal Herriko Laborantza ganbararen pesta urtarrilaren 19an\nHau dauku aipatzen berezikiago gaurko kronikan Maritxu Intzagaraiek\nEreite zuzena, lurra kontserbatzeko laborantxa.\nEuskal Herriko Laborantxa Ganbarako Mikel Sainte-Marie\nLurrama-ren bilduma eta behi pirenaikaren arautegi berria\nHuna aste huntan Euskal herriko laborantza ganbarako Maritxu Intzagarai-ek aipatuko dituen bi gaiak : Laborantxa elikatzaile baten alde lema pean, lurrama 11garren edizioa. Eta bestalde berrikitan bozkatua izan den behi pirenaikaren arautegia\nPeldoa, iratzea, ahago : alorretan agertzen dira beren loalditik ateratzeko baldintzak bilduak direlakoan\n3 landare bio adierazle hauen hurbilagotik begiratzea proposatzen dauku aldi huntan Euskal Herriko Laborantza Ganbarako Maritxu Intzagarai-ek. Alorretatik desagertarazteko zer egin behar den, eta zer ez den egin behar


Irekia Eusko Jaurlaritza - Gobierno Vasco :: EAEko itsas bazterreko udalak presente dira itsasertza babesteko eta jasangarri erabiltzeko, eta uztailaren 28ko kostaldeen 22/1988 legea aldatzeko maiatzaren 29ko 2/2013 lege berriari buruzko jardunaldietan\nEAEko itsas bazterreko udalak presente dira…\n•\tLHIEE- Lurralde eta Hiri-Ikasketetarako Euskal Eskolak (EVETU-Escuela Vasca de Estudios Territoriales y Urbanos) antolatu ditu\n•\tDonostian izango dira\nEusko Jaurlaritzako Lurralde-antolamendu, Lurzoru eta Hirigintza zuzendari Elena Lete pozik azaldu da EAEko kostako udalerriek, Gipuzkoako eta Bizkaiko foru-aldundietako eta Eusko Jaurlaritzako ordezkariekin batera, interesa erakutsi eta parte hartu dutelako itsasertza babesteko eta jasangarri erabiltzeko, eta uztailaren 28ko kostaldeen 22/1988 legea aldatzeko maiatzaren 29ko 2/2013 lege berriari buruzko jardunaldietan.\nDonostiako Amara Plaza hotelean izango dira jardunaldiak, eta datorren larunbatera arte luzatuko dira. Itsasertzaren eta itsasoaren jasangarritasuneko zuzendari Pablo Saavedrak adierazi duenez, «beharrezkoa zen 1988ko kosta-lege zaharra aldatzea, lurjabeei nolabaiteko segurtasun juridikorik eza eragiten baitzien eta auzi ugari biderarazi baitzuen Europako epaitegietara».\nBestalde, Madrilgo Unibertsitate Autonomoko Zuzenbide Administratiboko irakasle titular eta hainbat artikuluren -hala nola Ordenación urbanística del litoral y de los puertos de interés general- autore Jorge Agudo Gonzalezek adierazi duenez, «lege berriak ez ditu arazoak konpontzen eta hirigintzaren alorrean eskumenak dituzten administrazioen eskubidea urratu lezake». Lege berrian Formenteraren eta 13 udalerriren kasuan zortasun-eremuetan lasaitu diren debekuak auzitan jarri ditu Agudok.\n«Itsasertza babesteko eta jasangarri erabiltzeko, eta uztailaren 28ko kostaldeen 22/1988 legea aldatzeko maiatzaren 29ko 2/2013 legea (2013ko maiatzaren 30eko 129. EAO) eta itsasertzari eta itsasoaren eta lehorraren arteko jabari publikoari eragiten dioten aldaketa berriak sakon ezagutzeko balio izango digute jardunaldiek, eta legea aplikatzeak estatuaren, autonomia erkidegoen eta EAEko lurraldean izan litzakeen ondorioak ebaluatuko dira bertan» adierazi du Eusko Jaurlaritzako Lurralde-antolamendu, Lurzoru eta Hirigintza zuzendari Elena Letek.\nHAEEaren zuzendari Maite Iruretagoienak zuzentzen du topaketa, eta gaur arratsaldean Eusko Jaurlaritzako Portu Azpiegituretako zuzendari Almudena Ruiz de Angulok Vigoko Unibertsitateko Zuzenbide Administratiboko irakasle titular Rafael Fernandez Acevedoren hitzaldiaren aurkezpena egingo du: El dominio público marítimo terrestre y las concesiones administrativas. 17:30ean, Madrilgo Unibertsitate Autonomoko Zuzenbide Administratiboko Katedradun Francisco Javier Jiménez de Cisneros Puertos y ley de costas gaiari buruz mintzatuko da.\nBihar, ostirala, 9:30ean, Juan Maria Arrue abokatuak eta EHUko Zuzenbide Administratiboko irakasle Maite Iribarrenek Ley de costas y urbanismo. Especial referencia al País Vasco gaia jorratuko dute. 11:30ean, Angel Menendez Rexachek (Madrilgo Unibertsitate Autonomoko Zuzenbide Administratiboko Katedraduna da) La Delimitación del dominio público marítimo terrestre. Regímenes de protección y derechos adquiridos izeneko hitzaldia eskainiko du.\nHalaber izango dira jardunaldietan Iñigo Lazcano (EHUko Zuzenbide Administratiboko irakaslea), Idoia Garay (Bizkaiko Foru Aldundiaren izenean), David Rebollo (Donostiako Udaleko Hirigintza Zuzendaria) eta Mikel Ocio (Bilboko Udaleko Hirigintza Zuzendaria).\nEBAZPENA, 2018ko maiatzaren 31koa, Ingurumen Administrazioko zuzendariarena, EUTG «EG. 17 Mundaiz» partzelaren (Donostia) Hiri Antolamenduko Plan Bereziari buruzko ingurumen-txosten estrategikoa formulatzen duena.\nEBAZPENA, 2017ko irailaren 19koa, Ingurumen Administrazioaren zuzendariarena, zeinaren bidez ingurumen-txosten estrategikoa ematen baita, Zamudioko Udalak sustatutako Arteagako SAPUR 1eko plan partzialean egin nahi den bigarren aldaketari buruzkoa.


Hainbat talde kalerik kale ibiltzen ziren dirua batzen
Kanpotik ere etortzen ziren diru-batzen. Aragoi-tik etorritako taldeak oso ondo antolatuta zeuden. Dantzak, kantak kalerik-kale. Eibarrek orduan izen handia zuen inguruan. Politika, ekonomia, industrian...herri "aitzindaria" zen. Alemaniatik ere kalerik kale dirua batzen etortzen ziren. Eibarko Musika Bandak ere kalejirak eta diru-batzeak egiten zituen ospitalerako.


21 « uztaila « 2021 « Prentsa oharrak\nPrentsa deialdia (2021-07-22)\nKategoriak: Deialdiak — Komunikazio Zerbitzua / Servicio de Comunicación — 21 uztaila 2021 17:00\n– Zabalganeko superetxadien planaren barruko lehen esku-hartzeen aurkezpena.\nParte-hartzailea: Mugikortasunaren eta Espazio Publikoaren zinegotzia, Raimundo Ruiz de Escudero.\nEguna: uztailak 22, osteguna.\nLekua: Ilustrazioaren hiribidea, Ehari Ibaiaren ibilbidearekiko bidegurutzean.\nKategoriak: Prentsa oharrak — Etiketak: Estíbaliz Canto Hezkuntza eta Kultura zinegotzia, Gorka Urtaran Alkatea, koronabirusa, “Uda honetan ondo pasa burua galdu gabe” kanpaina — Komunikazio Zerbitzua / Servicio de Comunicación — 13:11\nEmakumeen I. “Masters Gasteiz” pilota-txapelketa egingo da Beti-Jai pilotalekuak berriro inauguratzeko ekitaldien barruan\nKategoriak: Prentsa oharrak — Etiketak: Emakumeen I. "Masters Gasteiz" pilota-txapelketa, Kirola eta Osasunaren zinegotzi Livia López, Ogeta pilotalekua — Komunikazio Zerbitzua / Servicio de Comunicación — 12:56\nEsku pilotako eta palako kirolari onenek jokatuko dute txapelketa, goi-mailako hiru jardunalditan\nGasteizko udako euskal pilotako programazioak beste ekitaldi bat gehitu dio egutegiari. Izan ere, uztailaren 25ean eta abuztuaren 5ean eta 8an, Emakumeen I. “Masters Gasteiz” pilota-txapelketa egingo da Mendizorrotzeko Ogeta pilotalekuan, zeinean kirol horretako figura nagusietako batzuk bilduko baitira.\nKirol eta Osasun zinegotzi Livia Lópezek eta Arabako Pilota Federazioko Oinarri eta Antolaketa koordinatzaile Aitor Ruiz de Luzuriagak aurkeztu dute hitzordua, zeinak pilota profesionala Beti-Jai esparru berritura itzul dadin antolatu den udako egutegi mistoa osatuko baitu. “Frontoiak pilota profesionalerako berrinauguratzen diren honetan, esku pilota eta goma-paleta modalitateetan erreferente diren emakume kirolariak izango ditugu“, adierazi du Livia Lopezek, eta lehen Gasteizko Masters honetan espezialista onenetako batzuk kartelean sartzeko egin den ahalegina nabarmendu du. Izan ere, horiek erreferente dira gazteen artean, eta nazioarte mailan, estatuan zein erkidegoan antolatzen diren ekitaldi nagusietan egon ohi dira.\nHain zuzen ere, Emakumeen I. “Masters Gasteiz” pilota-txapelketak aurkezten duen kartelean mundu mailako pilotariak, Espainiako txapeldunak eta selekzioko kideak daude, mundu osoan pilotaren enbaxadorerik onenak direlakoan. “Bizitzako esparru guztietan bezala, emakumea eskubidez dagokion tokia hartzen ari da, eta kasu honetan bezala, baita kirol emaitzak, errendimendua eta oihartzun mediatikoa kontuan hartuta ere“, gaineratu du Aitor Ruiz de Luzuriagak.\nSarrerak 10 euroren truke erosi ahal izango dira internet bidez, es.gestionentradas.com/entradas-pelota-femenina helbidean edo leihatilan, jardunaldi bakoitza baino ordubete lehenago. Sarrerak doan izango dira 16 urtetik beherakoentzat.\nEmakumeen I. “Masters Gasteiz” pilota-txapelketa Udalak antolatutako ekitaldia da, eta Arabako Euskal Pilota Federazioaren parte-hartzea funtsezkoa izan da gauzatzeko. Orobat, EPE eta Club Ados erakundeen eta beste klub batzuen laguntza izan du. Aipatutako horiek emakumeen pilota profesionala sustatzeko sortu berri dira.\nEmakumeen I. “Masters Gasteiz” pilota-txapelketa kartela\nUdaltzaingoak 18 urteko gaztea atxilotu zuen atzo Domingo Beltran kaleko saltoki batean ebasteagatik.\nGizonezkoa establezimenduko langileek atxiki zuten soinean gurutzatzeko poltsan hainbat artikulu ezkutatuta zeramatzala ikusi zutenean. Bertaratutako patruila gaztea identifikatzen saiatu zen, baina ez zuen dokumentaziorik eta hirian bizitoki ezagunik. Ondorioz, atxilotu egin zuten.\nKategoriak: Prentsa oharrak — Etiketak: ALATAX-Arabako Taxiaren Elkartea, BEIaren ibilbidea, Mugikortasuna eta Espazio Publikoaren zinegotzi Raimundo Ruiz de Escudero — Komunikazio Zerbitzua / Servicio de Comunicación — 11:51


Arratiako Udalen Mankomunitatea - MANKOMUNITATEAK, UDALAK, EMAKUME ALKARTEK ETA TALDE FEMINISTAK BAT EGIN DABE ANDREN NAZIOARTEKO EGUNA ALDARRIKATZEKO\nMANKOMUNITATEAK, UDALAK, EMAKUME ALKARTEK ETA TALDE FEMINISTAK BAT EGIN DABE ANDREN NAZIOARTEKO EGUNA ALDARRIKATZEKO\n•Andrak, zergatik protagonistak liburuetan?” Toti Martinez de Lezea idazlearen hitzaldiagaz emango jako hasiera Zeanurin aste osoan zehar antolatutako egitarauari.\n•Mankomunitateak mugimendu feministak eta andren alkarteen mugimenduak bardintasuna lortzeko egindako lana azpiarratzen duen deklarazino instituzionala onartu dau.\nAndren Nazioarteko Egunaren inguruan, makina bat ekintza antolau dira Arratian Udal, emakume alkarte, talde feminista eta Mankomunitatearen artean. Denon arreko alkarlana eta koordinazinoa izan dira nagusi progama guztia egiteko.\nEgitarauari martxoaren 5ean emango jako hasiera Zeanurin, “Andrak, zergatik protagonistak liburuetan?” Toti Martinez de Lezea idazlearen hitzaldiarekin. Hurrengo egunean, Bedian, Berdintasunaren aldeko murala marraztuko da Gazte Txokoan, eta Areatzan, “Alardearen Seme-alabak” dokumentala eta Areatzako Emakumeeen Memoria dokumentalaren trailerraren aurkezpena egingo da, Udaletxean. Martxoaren 7an, Diman, Andren arteko I. Frontenis Topaketa ospatuko da eta Arantzazun, “Hysteria” pelikularen ganeko zine-foruma. Egun horretan, 20.00etan, Igorreko Kultur Etxean (Lasarte aretoan) Konpota antzerki lana antzestuko da.\nEta martxoaren 8an, urterolez, Mendi Martxa antolatu da Igorretik hasita, goizeko 10.00etan. Arratsaldean “Emakumezkoak=kontatzen” ipuina, Arteako Ludotekan. Eta asteari amaiera emango jako Lemoan, 11an, “Emakumeen enplegua zelan sustatu” hitzaldiagaz. Jubilatuen gaineko aretoan. Horrezaz gain, Mankomunitateko Bardintasun Zerbitzuak, Igorreko Institutuagaz batera, lan orientazino ez sexistari buruzko tailerrak antolatu dauz DBHko 4.ikastaroko gazteentzat, Institutuko aste kulturalaren barruan.\nEra berean, Arratiako Udalen Mankomunitateak martiaren 8ko deklarazino instituzionala be onartu dau. Aurten be, mugimendu feministak eta andren alkarteen mugimenduak zein andra eta gizonen mugimenduak bardintasuna lortzeko asmoz egindako lana azpiarratu gura izan da “euren eguneko lana eta esfortzuari esker, emakumeen eskubideak gauzatzen joan diralako”, gogoratzen dau Mankomunitateak.


ETA-ko presoen ustezko ihesaldi planean parte hartzeagatik atxilotutako 6tik 3 espetxeratu dituzte • ZUZEU\nETA-ko presoen ustezko ihesaldi planean parte hartzeagatik atxilotutako 6tik 3 espetxeratu dituzte\nEspetxea, by Vitriskel, flickr\nIñaki Goioaga abokatuari, ustez ihes egin behar zuen Jorge Garcia Sertutxa presoari eta azken honen bikoteari, Ana Paz Cinosi ezarri zien atzokoan kartzela zigorra Auzitegi Nazionalak. Azken honek, baina, 60.000 euroko fiantza ordainduta Soto de Real espetxetik atera ahal izango du. Goioagari ETA-ren eta presoen arteko bitartekari lana egitea egozten dio Auzitegi Nazionalaren autoak. Gainontzeko hiru atxilotuak aske utzi zituen, tartean, ihesaldiaren arduradun izatea egotzi zioten Arkaitz Goikoetxea. Gara egunkariak ustezko ihesaldi horren frogak falta direla salatu du.\nEspainiako Barne Ministerioaren arabera, duela bi urte jarri zuen ETA-k ihes plana martxan eta iaz saiakera bat egin zuela dio. Lehen saiakerak porrot egin ostean, uda honetan berriz saiatzeko asmoa indarrean zegoela adierazi dute.\nETA-ko presoen ihesaldiak\nETA-ren historian hainbat ihesaldi prestatu dituzte, baina gutxik lortu dute helburua betetzea. Film bat eragin zuen Segoviako ihesarekin batera, ezagunenetakoa, Kortaturen Sarri sarri abestia inspiratu zuen ihesaldia izan zen: 1985eko San Fermin egunean, uztailaren 7an, Iñaki Pikabeak eta Joseba Sarrionandiak bozgoragailu batean ezkutatuta ihes egitea lortu zuten Martuteneko espetxetik, Imanolen kontzertu baten ostean.\nauzitegi nazionala, ETA, Fernando Grande Marlaska\nItxiko al dute Garoña?\nZer duzu buruan “ETA-ko presoen ustezko ihesaldi planean parte hartzeagatik atxilotutako 6tik 3 espetxeratu dituzte”-ri buruz\nbittorio maortua 2009-06-18 09:53\nInteresgarria Konfidentzial espainol honek dioena: Huelvako fugaren pelikula Rubalcabak asmatu du Frantzian Goardia Zibilari harrapatutako marroi ilegal bat estaltzeko.\nBestalde, azkar asmatutako gezurra da klarki: “Thierry”ri 2007an atzemandako paperak, “plan erreak” ziren ETArentzat, beraz nola arraio mantendu behar zituen ihesaldi planak Huelcan?


Urtebeteko etenaren ondoren auzoetako traste zaharren bilketa zerbitzua berriro martxan jarri da. — Oñatiko udala\nUrtebeteko etenaren ondoren auzoetako traste zaharren bilketa zerbitzua berriro martxan jarri da.\nBilketak hileko bigarren ostegunetan egingo dira baina aurrez abisua udaletxean eman behar da.\n2003an ekin zion udalak auzoetako traste zaharrak biltzeari. Ordurako eta herri gunean mankomunitateak eskaintzen zuen zerbitzua udalak bere aldetik auzoetara zabalduz. Udal brigadako langileak arduratzen ziren hileko bigarren ostegunero auzotarrek ateratako traste zaharrak batzeaz. Baina iazko abuztuan hartarako erabiltzen zen kamioia matxuratu zen eta zerbitzua eten beharra izan zen. Azken hilabete horretan jasotako abisuak beste kamioi bat alokatuz bete ziren baina geroztik zerbitzua etenik egon da.\nOrain hilabete gutxi udalak kamioi berria erosi duenez, auzotarrei eskaintzen zitzaien zerbitzua berriro martxan jartzea erabaki da. Datorren astean bertan, irailaren 13a izango da auzoetako traste zaharrak batzeko lehen eguna. Eta aurrerantzean, lehen egiten zenaren antzera, zerbitzua, hileko bigarren ostegunero beteko da.\nFuntzionamendua lehengo berbera izango da. Interesa duten baserritar eta auzotarrek udaletxera deitu beharko dute helbidea eta telefono zenbakia utziz. Ondoren, zerbitzu burua beraiekin harremanetan jarriko da zenbat traste zahar eta nora aterako dituzten zehaztu eta egun bakoitzeko bilketa programatzeko.\nHerri gunean, mankomunitateko langileek ostegunero egiten duten bezala, auzoetan udal langileak izango dira aurrerantzean ere, hileko bigarren eguenetan traste zaharren bilketaz arduratuko direnak, hileko bigarren eguenetan baldin eta jai eguna ez bada. Hala denean, zerbitzu buruak abisua eman duten auzotarrei bilketa zein egunetan egingo den jakinaraziko die.\nUdako opor aurreko azken tokiko gobernu batzarrean hartu zen erabaki honen berri auzo alkate guztiei jakinaraziko zaie.


20 talde ekarriko ditu San Miguel Donostikluba jaialdiak — Gaztezulo\n20 talde ekarriko ditu San Miguel Donostikluba jaialdiak\n20 talde ekarriko ditu San Miguel Donostikluba jaialdiak https://www.gaztezulo.eus/albisteak/20-talde-ekarriko-ditu-san-miguel-donostikluba-jaialdiak https://www.gaztezulo.eus/albisteak/20-talde-ekarriko-ditu-san-miguel-donostikluba-jaialdiak/@@download/image/2011914602doklub_lesbian.jpg\nIrailaren 30etik urriaren 8ra bitartean Señor Chinarro, Nacho Vegas edo Love Of Lesbian bezalako talde garrantzitsuak eta punta puntako DJak entzun ahalko dira Egiako Gazteszenan.\nUrte batzuk baditu jada jaialdiak eta gutxika dezenteko entzutea lortu du. Hiriko musika esparrua dinamizatu eta formatu txikiko musika espresioak, hortik klub izena, sustatzeko ideia da jaialdiaren oinarria. Sarreren prezioa 10 eta 15 euro bitartekoa izango da eta gauak estilo banaren inguruan antolatuko dira.\nHonela, irailaren 30a Bloody Mary Gaua izango da. Layabouts, Los Coronas eta Arizona Baby taldeek kontzertu bana emango dute, surf musikaren inguruko festa girotuaz. Urriaren 1a Pop Gaua izango da Aias Bartzelonako nesken taldea, Bassmatti&Vidaur gipuzkoarrak, Señor Chinarro eta Pin&Pon DJ ospetsuekin. Kutxa Kultur Festibala Gaua izango da hurrengoa, urriaren 6an, eta rock alternatiboa nahiz elektronika izango dira gauaren errege: Polaroid, Fairlight, Bflecha, eta John Talabot DJa urrenez urren. Erritmo lasaiagoak maite dituenak urriaren 7an izango du bere aukera: slow core-a ikur duen The 99 Call, taulatu gainera gitarra eta harmonikarekin ateratzen den PVL Havoc, Bigott crooner-a eta Clem Sniren indie rocka. Urriaren 8a hiphopari eskainiko zaio, eta artista bakarraren eskutik izango da, Nach lirikoa. Bukatzeko, aurreko guztietara azaldu dena ere ajea gainditu eta beste parranda bat egitera animatzeko moduko kartela urriaren 8an, San Miguel Donostikluba Festa izena daraman azken traka: Muy Fellliniren folk-rocka, Nacho Vegasen originaltasuna eta Love Of Lesbianen pop ausarta.


«Iratiak»: Iratiko Mankomunitateak birziklatzen dituzun plastiko ordainduko dizkizu. – Cederna Garalur\nMaiatzaren 9an Iratiko Hondakinen Mankomunitateak martxan jarri duen gizarte-moneta aurkeztu zen Agoitzen. Asmoa da Mankomunitatearen edukiontzietan egunero uzten diren hondakin plastikoak eta organikoak albait gehien murriztea.\nIratiko Mankomunitateko buru Mabel Cañadak azaldu zuen moduan, bizilagun bakoitzak Mankomunitateak duen garbigune mugikorrera birziklatzeko eramanen dituen bi kilo bakoitzeko, euroaren balio bera duen «Irati» bat emanen zaie (Mankomunitatearen gizarte-moneta berria). Irati horrekin dagoeneko ekimenarekin bat egin duten Agoizko 14 dendatan erosi ahal izanen da, Iratiak eta moneta tradizionala konbinatuz. Horrela, asmoa da hondakinak deuseztatzea, edukiontziak zabortegietara eramateak dakartzan gastuak murriztea eta, aldi berean, tokiko merkataritza sustatzea, ekonomia zirkularraren zikloa osatuz eta herriko biztanleak, dendariak eta tokiko erakundeak inplikatuz.\nMabel Cañadaren hitzetan: «gaur Mankomunitateak urtean 200 tm-tik gora sortzen ditu eta zabortegira eramaten dira; horietatik, % 28 plastikoak dira eta % 40 materia organikoa. Gure Mankomunitatean hainbat proiektu ditugu materia organikoa eraldatzeko: besteak beste, konpostatzeko ontziak; hondakin organikoak birziklatuta, herritarrei ongarri organikoa banatzen zaie». Nolanahi ere, proiektu berri horrek aurrerapauso bat eman nahi du, edukiontzi berdeetara eramaten den zaborra ahal denik eta gehien murriztuz. «Edukiontzi horietan pixoihalak eta ezer gutxi gehiago egon beharko luke», Mabel Cañadaren hitzetan.\nKanpainan parte hartzeko, herritarrek garbigune mugikorrera eraman ahal izanen dituzte plastikoak. Garbigunea, hilero, Mankomunitatea osatzen duten 90 herrietara joaten da. Irailetik aurrera, kanpaina horren barruan hondakin organikoak gehituko dira; 30 Irati ere jaso ahal izanen dira. Halaber, aurtengo udazkenean Mankomunitateak paperezko billeteak ordezkatuko dituen diru telematikoa sortzeko asmoa dauka, Europako beste hainbat herrialdeetako ereduari jarraiki (Suitza, kasurako).\nEkitaldiari amaiera emateko Iñaki Urrizalkik (Nafarroako Hondakinen Partzuergoa) eta Xabier Lasak (Nafarroako Gobernuko Toki Administrazioko zuzendari nagusia) hartu zuten hitza. Urrizalkik Nafarroako Hondakinen Plana izan zuen hizpide. Planaren helburuetako bat «hazkunde ekonomikoa hondakinak sortzearekin ez uztartzea» da. Izan ere, Europako herrialde aberatsagoak aitzindariak dira berreskuratzen eta berrerabiltzen». Bestalde, Xabier Lasak azpimarratu zuenaren arabera, klima-aldaketaren aurkako borroka gaur Agoitzen inauguratu den eskualde-mailako proiektu txikiekin hasten da. Proiektu horiek estrategia bateratu bati jarraitzen diote, berriki onartu den Hondakinei buruzko Foru Legeari, kasurako.\nEkonomia zirkularraren asmoa da klima-aldaketari erantzutea hondakinak murriztuz eta berreskuratuz. Aldi berean, kontsumo-eredu berria proposatzen du, jasangarria eta kontzientea. Ekonomia zirkularrak garapen-aukera berriak eskaintzen dizkio landa-eremuari, natura-paisaia zaintzeaz haratago. Hori dela-eta, gizarte-ekonomia LEADER ikuspuntu batetik landa-eremuan ezartzeko, Nafarroako Gobernuak lankidetza-hitzarmen bat sinatuko du Cederna Garalur Elkartearekin eta Nafarroako gainerako tokiko ekintza-taldeekin.\nPor | 2019-05-13T12:54:39+00:00\tmayo 15th, 2019|Albisteak|Comentarios desactivados en «Iratiak»: Iratiko Mankomunitateak birziklatzen dituzun plastiko ordainduko dizkizu.


Euskadiko eskolarteko kirol jokoak zer diren - Euskadiko eskolarteko kirol jokoak\nEuskadiko Eskolarteko Kirol Jokoak\nEuskadiko joko eskolarrak 2022\nEuskadiko eskolarteko kirol jokoak zer diren\nEskola Kirola ikasleek nahitaezko eskolatze aldian irakastorduetatik kanpo egiten duten kirol jarduera antolatua da.\nEskola Kirolaren helburu nagusia eskolako ikasleen heziketa garapena osatzea da, kirolari bakoitzaren betebeharrak asez. Horrela, Eskola Kirolak aukera berdintasuna aintzat hartuz, haurraren heziketa bultzatu beharko du, bere pertsonalitatearen garapen harmonikoa, etorkizunean kirolaren praktika ahalbideratzeko baldintza fisiko eta kirol aztura eta bizitza osasuntsua indartzen duten zenbait kirol modalitate ezberdin sustatuz.\nEskola kirolaren oinarriak eta printzipioak, kirol diziplinako araubidea eta lehiaketak finkatzea Eusko Jaurlaritzaren eskumena da, eta honi jarraiki, infantil mailako Euskadiko Eskolarteko Kirol Jokoak burutzea ere bere betebeharra da.\nLurralde historikoetako foru organoen eskumena da eskola kirolaren arloko arauak garatzea eta, udal administrazioaren lankidetzarekin, eskola kirola programak gauzatzea.\nIkasturtean zehar ikasle gazteek burututako kirol ekintzak azken ekitaldi honetan amaitzen dira, kirol helburuaz gain, partehartzaileen adinerako egokia den lehiaketan ondo pasa eta euskara sustatzea ere helburu direlarik.\nKirolari gazteen eskubideak\nKirol ekintza hezigarrietan partehartzeko eskubidea\nkirol jardueratan jokatzeko eta ondo pasatzeko eskubidea.\nHaur bakoitzaren heldutasun eta gaitasun mailarekin bat datorren lehiaketetan parte hartzeko eskubidea.\nDuintasunez tratatua izateko eskubidea.\nProfesional adituek entrenatua izateko eskubidea ( edo hauen gainbegiradaz )\nKalitatezko trebakuntza jasotzeko eskubidea, bai bere nortasunaren garapen egoki baterako; bai bere mugimendu gaitasun garapenerako.\nJarduera praktiko, seguru eta osasuntsua garatzeko eskubidea.\nBere adina eta heldutasun mailari dagokion iritzia eman eta erabakiak hartzeko eskubidea.\nTxapeldun ez izateko eskubidea.\nDenbora askea izateko eskubidea.\nKirol ekintzak euskaraz burutzeko eskubidea.\nMota guztietako kirol modalitateak ezagutzeko eskubidea.\nAzken aldaketako data: 2022/05/20


BTJunkie, BitTorrent deskargen bilgunea itxi dute - Sustatu.com\n© cc-by-sa Sustatu ¦ 2012-02-06 ¦ 08:56 ¦ p2p\nbtjunkie20052012.jpg 35KB (36012 byte)\n#1. Re: BTJunkie, BitTorrent deskargen bilgunea itxi dute\nEdu Lartzanguren ¦ 2012-02-06 ¦ 09:11\n#2. Izainak izaki, non aurkituko ditugu haziak orain\nSustatu ¦ 2012-02-06 ¦ 09:53\n#3. Re: BTJunkie, BitTorrent deskargen bilgunea itxi dute\nEdu Lartzanguren ¦ 2012-02-06 ¦ 10:18\n#4. BTJunkie, alternatibak\nSustatu ¦ 2012-02-06 ¦ 16:29\np2p gaia duten albiste gehiago\nuTorrent programa euskaraz (Erantzun bat)\nInternet eta Gobernuaren arteko talka: bilkurak gaur, baita Bilbon ere (Erantzun bat)\nBTJunkie, torrentak jaisteko erreferentziazko gunea (Erantzun bat)\nInterneteko deskargak eta ministro berriaren arteko bidea (Erantzun bat)


Ferbos ertza Tres Conseillers (AD+) | Capra Alpina\nFerbos ertza Tres Conseillers (AD+)\nAD+ katalogatutako ertza dugu IV/IV+ pasabide bakanen bat duelarik. Cap de Long laku ikusgarriaren parez pare aurkitzen da, Nouvielle parke naturalean. 450 m-ko bataz besteko desnibela eta 800 m-ko luzera du, arroka ona eta III eta III+ pasarte ugariekin. Lehen igoera 1.981 urtean C.Passet, H .Brulle y R. de Monts egin zuten.\nOredon aterpetxean (1.855 m) gaua pasa ondoren Cap de Long lakuko aparkalekura abiatu gara. Presaren horma aldenik alde zeharkatu eta GR10 bidexka jarraituz eta sigi-saga ugariez baliatuz, altuera azkar batetan irabazten dugu. Katuaren pasabidera iritsi aurretik (2.465 m), Aubert isurialdera doan GR10 bidexka eskuinera utzi eta ezkerretik Crête des Laquetes mendi hegalean goaz, Cap de Long labar gainetik. Harri bloke artetik Ramoung (3.011 m) mendiaren hormak saihesten ditugu eta Nouvielle ebaki oinpean dagoen elurtegi iraunkorrera iritsi aurretik, ezkerrera biratzen dugu Ferbos ertzera iritsi ahal izateko.\nBehin ertzaren oinpean gaudelarik, sarbidea den tximinia oso nabarmen ikus daiteke. Sokaz lotu eta eskalada ensanblen hasten dugu, tximiniako ezker hormatik gorantz (III), helduleku onak aurkitzen dugularik.\nErtzaren gaina harrapatu dugu eta tontorrera bitarte ez dugu utziko.\nZailtasun handiegirik ez du baina beti ere mantentzen da (III/III+). Ertza oso airezko eta dibertigarria suertatzen zaigu.\nBenetan pasarte oso politak eta arriskutsuak daude, gure arreta osoa eskatzen dutenak.\nPasabide bereizi eta zailenera iritsi gara, IV+ ko diedroa. Urrutitik begiratuz arro agertzen zaigu eta kezka sortu, baina behin bere oinpean, ez da oso zail ikusten. Zeharkatzen duen pitzadurari esker zailtasun handiegirik gabe igotzen dugu. Pasartea finkatu ahal izateko bi friend nahikoak zaizkigu.\nBi isurialdeek oso airezko dira eta Cap de Long ikustatzeak itxura oso bereizia ematen dio.\nBidera ateratzen zaizkigun irtengune ugariek bata bestearen atzetik gainditzen ditugu, oso ikusgarriak batzuek, eta abentura ukitu oso berezia ematen diotenak.\nTontorretik gertu plaka tente batzuek bidera ateratzen zaizkigu.\nAzken zatia nabarmen leuntzen da eta ertza, duen basakeria galtzen hasten da. Bertatik ditugun bistak ikusgarriak dira eta inguru onetan eskalatzea erregali aparta.\nBat batean eta ezerezetik atera izango balitz bezala, Tres Conseillers tontorreko harri multzoa ikusten dugu (3.039 m). 6:20h Cap de Long aparkalekutik.\nEskuinera Nouvielle tontorra ikus dezakegu (3.091 m) eta ikusgarria den Tres Conseillers ertza (AD+) ere, hainbat oroitzapen on ekartzen dizkiguna. Bera izan bai zen eskalatzeko aukera izan genuen lehen ertz garrantzitsua.\nEzkerrerantz berriz Pic Long (3.192 m) eta mendebaldera duen ertz dotorea.\nNouvielle bretxatik itzultzen gara (2.926 m), errimaiara eremu oso hauskorretik jaitsiz. Rapel batek elurtegi iraunkorra libratzen laguntzen digu eta horrela, harri bloke labirintora eta Crête des Laquetesa iritsi ahal izateko.\nCap de Long aparkalekurako itzulera goizean igotzeko erabili dugun bidea deseginez egiten dugu, 9:00h guztira.\nIbilbidea: Tres Conseillers Ferbos ertza\nNola iritsi:Cap de Long lakutik\nIgotzeko denbora:3:50 h\nEzaugarriak:Gerturatzea luze egiten da eta ibilbidea bilatzea zail egiten zaigu. Ibilbide gehiena ertzetik egiten ba da ere, zailtasun handienak eskuinetik gainditzen dira.\nMateriala:60 m-ko soka, friends eta fisurero joku bat eta zinta batzuek


SMS mezu arrakastatsuak idazteko aholku nagusiak Martech Zone\nAsteartea, otsaila 11, 2014 Astelehena, urtarrilaren 16, 2017 Douglas Karr\nGailu mugikorraren bidez testu mezuen erantzun eta bihurketa tasak ikusgarriak dira. Eta benetan da dagoen mezularitza euskarri unibertsal bakarra, beste plataforma guztiek zabor iragazkiak eta bateragarritasun arazoak baitituzte. Hau infografia TextMarketer-etik SMS marketin mezu eraginkorraren funtsezko elementu batzuk adierazten ditu:\nHasi arreta harrapatzaile batekin irakurlea arduratzen eta irakurtzen jarraitzeko.\nEz erabili testu mezuen laburdurak - Mugikorreko erabiltzaile gehienek ez dituzte ulertzen.\nJarrai ezazu labur - Testu bakarra 160 karakterekoa da (zati anitzeko testu mezuak bidal ditzakezu).\nEsaiezu nor zaren - Kontsumitzaileek ez dakite nondik datorren mezua iragarri ezean.\nEsan zer egin behar duten - Ekintzarako dei indartsua funtsezkoa da zure mezularitzaren eraginkortasuna handitzeko.\nTags: Infografiamugikorreko mezuamugikorreko mezularitzaSMSsms mezuatestu mezuatestu merkaturatzailea


Negozioak martxan jartzeko laguntzak, gazteei\nIrailaren 3ra arteko epea dago diru-laguntzak eskatzeko. 2016 urtetik aurrera negozioak Astigarragan martxan jarri dituzten 18 eta 35 urteko astigartarrei zuzendutakoak izango dira.\n2018/08/04 00:00 Larunbata\nGazteria Sailak autoenplegua bultzatzeko diru-laguntzak bideratuko ditu. Laguntzak izango dira 2016 urtetik aurrera negozioak martxan jarri dituzten gazteentzako.\nEskaerak irailaren 3ra arte egin ahal izango dira, Astigarragako udaletxeko erregistroan edo www.astigarraga.eus helbidean, telematikoki.\nDiru-laguntza hauek Astigarragan erroldatutako 18 eta 35 urte bitarteko gazteei zuzenduak izango dira, eta martxan jarritako enpresaren egoitza soziala ere, Astigarragan egon beharko da. Era berean, gehienez 5 langile dauzkatenak onartuko dira.\nBestalde, lagunduko diren gazteek martxan jarritako negozioak 2016 urtetik aurrera hasitakoa izan beharko du, eta zerga, tasa, Gizarte Segurantza eta bestelako ordainketak eguneratuta izan.\nBaldintza guztien berri eta eskaerak egiteko beharrezkoa den dokumentazioa zein den jakiteko, Gipuzkoako Aldizkari Ofizialean argitaratutako deialdia begiratu daiteke webgunenan: www.astigarraga.eus.


Zu hemen zaude: HomeHistoriaLekittarrak1912-ko Galarrena\nIdatzita ZER Aldizkaria\n2012ko abuztuaren 12an betetzen dira XX mendearen natura-hondamendi handieneko 100 urtetan. Enbatak euskal kostaldea arrakasta izan zuen 143 biktima hilkor utziz. Biktimak Lekeition(16-marinelak ziren), Elantxoben(8-etako), Ondarroan(3-etako) eta Bermeon(116-etako batez ere).\nArrantzak zenbat balio dauan. Galarrena gertatu zanean eun da sei ito ziran.\n-"Ez,ez, iñork be ez eban esaten biraorik... Emen bakarrik esaten dira biraoak.... An, barriz, Antiguako Amari ta Jaungoikoari otoi egiten jakien."\n-Arrezkeroztik, ¿ez al jatzu kendu izandako barru eragiña?\n"-Barruko bat bateko ikerea, zuek barruko zirrarea diñozuena, kendu al dodan?\n"A igarota gero uber egitera joan nintzan Lekitioko irlara ta ikusiaz baga austuak, nire gañera etozala, eztakit ze pisua sentitu neban gorputzaren barruan; dakitena da erropea bildu, jantzi ta eztot gure geiago uger eiterik. Urte asko igaro arren."\n"Angoa ikaragarria izan zan bai, ikarragarria. Iñork ez eban biraorik botaten; emen bakarrik egiten da ori; an, baña, danak egiten eutsien otoi Antiguako Amari ta Jaungoikoari. Otoi, ez norberarentzat, gelditu ziranentzat baño".\nJuan Cruz Eskurza, eriotzatik salbatu zanak, eriotza ain urrean ikusi ta besakartu ebanak, ezeutson gertatukoari garrantzi andirik emoten ta ez eban arrotuten bere burue, ez eta loratu bere esanaldiak.\nMillaka bokarta edo ta atun ale batzuen arrantzatzea kontatuko leuken apaltasunegaz aritu jakun kontatze bere jardunaldia ,jardunaldi ikaragarria sinistu ezinekotzat artuz, gizon orren aotik entzundakoa, bizitzak emon eutsozan gorputz gogoen adore ta kemena, ordu ta egunetako larritasun ta nekeetan.\n-"1.912 ko amaikagarrenean urten genduan Lekeitiotik "San Nikolas" ontzian, atun arrantzara.\n"Ni patroia nintzan eta nigaz beste sei gizon etozan: Julian Abascal, Victor Laca, Pascual Bengoetxea, Juan Bermesolo ta Manuel Sardinas. Bi eztagoz!\nEztago beste iñor, ni izan ezik. Esan gure dot, bi falta dirala.\n"¿Euren izenak? Enaz gogoratuten, enaz gomutetan. Orretiko bat, ….anaia zan.\n-Baña¿ zetarako izenak? "Itsaso sakonera joan ziran euren izen, bizitza, asmo, poztasun eta neke guztiekaz. ¡Au irunstea itsasoana! Eta ondiño be, arrantzaleagaitik esaten dabe; esaten diraue…\n"Gizon batzuk bearrezko lan barik egoteari buruz berbaz dabiltza, arrantzagaitik ez palitz ezertarako izango ez litekezenak.Batzuek apartekoak dirala\nesanarren, ez dira alangoak, naiz eta orren bidetik ibilli.\n"Eta,zuek, arrantzaleok, aizeari beti begira zagozienok nork lagunduten dautzue? Gaur egunez, ba dirudi zeozer egin gurean dabiltzala, baña oraindik, arrantzaleak ikusiko dabe euren etekiña ez dala ordainduten bear dan neurrrian.\n"Ba nindoan esaten zelan urten genduan Lekeitiotik illeko amaikan. Bilboko ipar aldetik 28 millara gengozanean egoaize ta itsas barea egoan.\n"Illun abarrean, denbora ona ikusiaz, gauberako zapiak jatsi genduzan. Baña bederatziak inguruan euri-galarrentxua asi izan, geroago ta geiago ta indartsuago egiñik.\nOri ikusita, esan neban: goratu bearko dira belak. Ta ontzi aurreko txikia, sei barakoa, goratu zan, Bilbora joateko, ekaitzetik iges egiteko.\n"Gero ta indartsuago egiten eban aizea. "Itsasukaldia dakar" esan neban susmatzen genduana ikusiaz.\n"Zerua baltz-baltzitu zan, ezer be ezan ikusten eta orro ikaragarriak egiten ebazan itsasoak. Danbada batek konpasa eroan euskun ta urez bete zan ontzi gaña.\n"Izutu giñan galduko giñalakoan pentsatuz. Gure izua, ezereza, itsututa, ezer ikusten ez zalako; gortuta, itsasoa askaturik ta etxeen añako bagakaz, bata besteagaz jarraiean egiten eben zarateagaitik, ezin gendun etzun ezer bere.\n"Bakartadean, itsas-ukaldi barria etorri jakun ontzi aurretik eta zerura begira ipiñi euskun ontziaren gilla, ta arrantzale guztiok jausi giñan itsasora ontziaren atzeko amuratik zear.\n"Zuok legorrean beti bizi zarienok, lur-ikararik be ezetuten ez dozuenok, ezin dozue igerri a zer dan.\nSan NICOLAS Txaluparen MASTIL-a, JUAN DANIEL ESKURZA Aboitiz eta beste lagun bi HELDU ZiriEN TOKIAN\n"Ogeita amar oñeko ta andiagoko ontziak be, txirikelan antzera dabiz ur ganean. Jakizue orrelango olatu ugari ta eten bakoakaz, itxaso asarretuan ezer gitxi dirala gizonak ur azalean.\nEuretarik batek lortu eban ontziaren gillara igotea eta bertan geratzea…\n"Nik itxaron neban, txalupea itsasoaren zastadan batek, guk zeozer lagunduz, lengo eran ipiñiko ebala ta eusteko eskatu neutsien mutillei. Ikusi neban mastari gogor oratuten neutsan itsas blastadak etorterakoan.\n"An iñork be ez eban berba gogorrik esaten. An otoi egiten genduan, danok erregutu, Gure Ama Birjinia Antiguakoa, libra gagizuz entzuten zan danean, otoitzagaz olatuen zarata gainditu gurean lez.\n"Apurka apurka, emoten eban gero ta urrinago egozala otoitzlariek…\nNik uste neban deriban ioiazala, danak bizirik Azkenez eneban iñoren otoitzik entzuten bakarrik itsasoaren eta aizearen zarata, itxaso gaiztoarena ta aizea gizaki txar baten antzera berotuz jeloskor antzera, ekiten gure aurka.\n"Illunetan be ikusten neban gillan egoan gizona eta esan neutsan alde egiala andik besoak apurtu eikiozalako lema kutxak. Eta beingoan, ni negoan lekura jauzi egin eban. Victor Laka arrantzalea zan, eta nire masteari oratu eutson.\nGeroago baten Bengoetxea etorri zan.\n"Iru giñan eta gure itolarria luzatzeko, sumendia zirudien itsasoak beste masti bat urreratu euskun. Olantxik, eta gogor eutsiaz olatu bildugarriei, San Nikolasen Kurutzea eratu genduan.\n"Geroago beste lagun bat etorri jakun,Victor Basterrika, len gogoratuten enebana. Onek kurutzearen beso bateri oratu eutson, baña, gixajoa, laster desagertu zan. Denbora gitxiko laguna.\nLelotute lez egoan eta ordu lauren barruen, jausi ta itsaoan zabaldutako ur zuloan, beronek agoa atoan itxi ostean, ondo zaindu gurean lez, betirako desagertu zan, illuntasun utsean.\n"Orduan barriro entzun nebazan ontzia onean geldituko zala ustez, burrukan ebizenen otoitzak. Ez dakit ilusioa ote zan edo ta esnatuz amesetan egiten oi dana…\n"Ta barriro be itsaroaren eta aizearen orroak bakarrik entzuten nebazan. Ai bat bere ez. Biraorik be ez. Gizonenik bapez.\n"Meza bat atara dagiola Antiguako Amari salbatzea lortzen dabenak". Alan esan genduan guk. Gaubea ogeita amar urtekoa egiten jakun. Eguna argitutea gure genduan, ura ta zerua ikusteko gitxienez. Eguna argitutea gure genduan. Eta eguna eldu zan ekaitz odoltsu biurtuaz.\n"Egun sentian jabetu giñan kurutzea askatu zala mastak banadurik.¡Adi mutillak! esan neban, itsaso ederra datorrenerako. Kurutzea lotu bear da!\n"Olatuak ikarragarriak Kaleko etxeak lango andiak ziran.Eta gure aurka asarre bizian joten eben, besteak lez iruntsi ezin ginduzelakoan.\n"Mastari ondo elduta irauten genduan ur gazirik ez edatearren arnasa artu barik itsas danbadak joten ginduzanean. Itsasoak alan da be, gure itomena bere zastadakaz luzeagotuz, konpondu eban askatuta egoan gurutzea.\nIru gizonok alkar besakarturik gengozan, estu estu eginda, ta errezetan beti.\n"Amairugarrengo eguerdian Laka gixajoak esan eustan: Ene, Daniel nik ezin dot geiago! "Eutsi "esan neutsan, bermeotarren bat etorriko da laguntzera. Nik uste neban galdu giñala eta arribada bidean bermeotarrak lagunduko euskuela. Esaiok nire aite ta amari, ezin genduela geiago, barriro esan eustan.\n"Itsas danbada indartsuak mastatik zortzi metro arago jaurtin eban eta ondoratu zan arri baten erara, berunezkoa asarre bizian jaurtitakoaren antzera. Desagertu zan tokira begiratu neban…. "Egun bi lenago gure semeei ogia eroateko osasuntsu urten genduan zortzi gizonetik bi bakarrik geratu giñan. Andik ordu bi barru ba diñost Bengoetxeak: "Lengusu , guri be eldu bear jaku.\n" Ez zaitez lelotu, bateon bat agertuko da, eutsi. Bear bada Frantziko ondartzara joango gara ta ez gara geldituko legorrean sartu arte. "Itxaropen ustela nirea! Andik gitxira amesetan asi zan. " Au antxoen ta sardinen tinturea, esan eustan. Nik txorakeri bat zalakoan esan neutsan: Ezta au barre egiteko lekua. Arretatsu jarri nintzan esandakoagaitik eta atzamar bat ipiñi neban begien aurrean eta eta ez neban ezerbere ikusi.\n"Itsas danbada barri batek ogeta amar metroraño jaurti eban, mastara itzuliaz. Beroneri oratu eutson gogor, bere itolarrian egurra eskuakaz arraskatzen ebala gorputzaren laguntza lortu naiean, il agiñean dagozanen arimeak beragandik alde egiterakoan lez. Beste olatu danbada batek iltamuen egoanaren aurka bota ninduan, baña mastarrera oraturik iraun neban itolarri luzean.\n"Amairugarrenetik amalaugarrenera bitarteko gau osoan bakarrik iraun neban erraldoi baten zigor gogor baten zartakoak eroanaz. "Egun sentian Lekeitioko legorra ikusi al neban: bisiguaren ondartza arrantzaleok Arritxu izenaz ezaugun doguna.\nLekeition-nerekiko nion- uste izango dabe besteakaz itorik ondoratu nazala euren antzera, ta ez dakie emen nagoenik. Ikusi nebazan, geroago jakin nebanez, amalaugarrenean galdutakoen billa itasoratu ziran ontziak. "Oraindik itsasoa zakartxu egoan. Igarotzen ikusi nebazan.\nOiukatu neban, besoa gorantza neukala, keñuak egiñez, baña arrantzaleak alde egiten eben ni ikusi barik. Itsasoko txori "txurrinak" buru ta lepo gañean ezarten jatazan, sorbaldak, baña,zainduz. Baita antxoa txikiak adiskidetu jatazan, berna artean ibilliz atun jazartzailleetatik igeska.\n"Goizeko amarretan igaro zan Lekitioko "Antiguako Ama" ontzitxua, Nikolas Gorostiola.nagusiakin.\n"Iñork be ez nindun ikusi. Barriro oiukatzen neban, besoak eragiñez. Baña iñor ez zan nigaz konturatzen. Baltz edo zurira jokatuten ebizela antz emoten eben, bizitza ta eriotzea nork galduko ote eban tongo egiñaz....\n"Korronteak eroaten ninduan, logure andie ta egarri bizia neukazan. Kokotea minduta neukan, askotan ontziren bat etorten zan edo ez, begiratzeagaitk.\n"Lasaituteko, ukubile batuaz oratuten neutson kurutzeko mastari, orren gañean beste ukubille ta gañean okotza ipinten nebazan, burue lasaituteko "Egarri nintzan eta logure. Au mingarria! Euki leikezen logurea ta egarria, baña ez gosea.\nArratsaldean Deba ta Getari aurrean jarri nintzan. "Ipar aldetik Ondarroko ta Lekeitioko ontzitxuak igaroten eben galduen billa. Sartalde aldetik Donosti ta Getarikoak.Eta ni, salbaziñoa ain urrean ikusten! "Eskatu, otoitz egiten neutson Antiguako Ama Birjiñari, ikusi nengiela salbatzera urten eben arrantzale areik. "Asuntziñoko Ama Birjiñaren goizean ikaratu nintzan. Jaia zan, egun andie, kofradiaren bandera egune, arrantzarako ontzi guztiek geldi egotekoak.\nEz neban itxoiten nire erritarren laguntasunik.\nAlan da be, Donostian egoazan ontziak etorri zitezkean laguntzer. Olangorik ezean, zer gertatuko leuskikedan urartean ainbesteko iltamu luzean ? "Uste neban, barriz, Frantzira elduko nintzala, besterik ezean, salbaziñoa lortzeko. Egun ederra goizetik, Ama Birjiñaren egunekoa. "Mamelenas" bikotea ikusi neban amar milla ta erditara kostaldetik.\nBaporeak zuzenean etozan nire mastarantza (garantza). "Edo artzen ninduen edo ta betiko ondoratu.Baña legorrerantza ekin eben, ni nengoan lekutik iparralderantza. Oiu ta oiukatu neban egundo neure bizi guztian egin enabenez, bizitzarako bidea "Mamalenas Baporeetan" ikusten nebalako. Ez eustien entzun eta iru millaraño aldendu ziran nigandik ipar alderantza.\nJuan Daniel Eskurza donostian\n"Baña,ara, ikusten ditut zelan datozen niganantza, etorri be zuzen zuzenean "Txurrinek" okertu zituzten, bear bada, baporeko arrantzaleak eta "txurrinegaitik" etozan niganantza. Bai 9 ta 12 bikotekoak, urreratzen egozan eta oiukatu neban "eup" gure zantzoagaz.\nOr, nire bizia. Eta goratuten neban besoa. "Orduan zigurtatu nintzan gainditu nebala. Ikusi neban zelan ontziko nagusiak erantzuten eustan ontziko zubitik etxoteko esanaz. Bada ezpadan barriro oiukatu neban, egia zala ziurtatu gurean. "Itsas ontziko gizonak, brankatik txopera ebiltzan korrika zeozeren billa. Orduan bai, eskerrak emon neutsozan Antiguako Ama Birjiñari. Ziur nengoan.\nTxaketoia erantsi ta ajola gitxikoak jatazan gosea ta egarria, bizia eskuratzen eustielako. Gosea eriotza gogoratzen eustana eta egarria espanak bustiteko eskatuten neban euria. "Baporetik bote bat jatsi eben eta niganatu ziran. Nik esku biek luzatu nebazan brankara, sugarretik igeska lez luzatuz. Ikaragarrizko erasoaren salbabide bakarra zan eta. "Txalupara igon ninduen, eta andik guztien artean itsasontzi ganeraño.\nEz nekien zelan nengoan. Gose nintzala eta logure nintzala, ondotxu nekian. Ba nekian be, Santa Klara egunezkeroztik bizi nebazan ordu txarrak, garbitokian bertan be eroan eziñak zirala. "Ontzira igonda da gero, edaritzat kafe ardoagaz nastuta emon eustien, ta ardo ta kafe nastu geiago be. "Nire gogoa zan arrantzan jarraitu egiela, baña ez ninduen itxi bakarrik eta nasara itzuli giñan.\nAmado itsas nagusiak aginduten eban "Memelenas 12" ean. Beingo batean erre neban zigarro bat, ta gurago neban izan balitz bat, baporetik legorreraño. "Mamelas 9en San Nikolasen Kurutzeko masta bildu eben, salbabide izan jatana.\nJUAN DANIEL ESkURZA ABOITIZ-en SALBAMENDUA, 1912-KO Galarrena (ENBATA)\nNasan erri guztie zai egoan nire salbaziñoaren barrie jakinda. " Ni joan, itsasoan irurogeita amar orduko martirioa euki ostean! Telegrama bat bialdu neban Pedro Kalzakortak "Amuenean" zaindu nindun. Nasan, Ikasategi sendagillea etorri jatan.\nGarbitu eta klinikara eroan ninduen. Urrengo egunez bazkarie ekarri eustien, apurke apurke artzeko ta ardo pitin bat. Amabost egunez gaxorik egon nintzan. "Irailleko lenengoan Lekeitiora itzuli nintzan, nire etxera, barriro arrantzan egiteko, itsarora egin bear dodalako, Erregeak bere txaluparen itsasgizon izategaitik emoten daustan sariari lagunduteko.\n"Arpidetza egin zan. Kotxe baten ibilli ninduen, besoan lazu bategaz, abesti ta abarrekaz ospatuz. Errepartoa izatean iñor be ez zan gogoratu nigaz. "Egin zanak ontzi batzuetarako balio izan eban erregeari eskerrak."


Ludovico Ariosto - Wikipedia, entziklopedia askea.\nReggio nell'Emilia, 1474ko irailaren 8a\nFerrara, 1533ko uztailaren 6a (58 urte)\npoeta, antzerkigilea, idazlea eta autorea\nOrlando Furioso (en)\nMatteo Maria Boiardo eta Virgilio\n1503an Hipolito d'Este kardinalaren zerbitzuan sartu zen, ganberako noble eta enbaxadore karguan, eta orduan utzi zion latinez idazteari eta italiera hutsez hasi zen. Lehen poemak, esan bezala, latinez ondu zituen, Carmina (1493-1503) adibidez. Italieraz idatzitako lehen lan dramatikoetan Plauto eta Terentzioren eragin nabaria du: La Cassaria (1508), I Suppositi (1509). 1516an agertu zen, Ferraran, Orlando haserre poema epiko satirikoaren lehen argitalpena.\nAlfonso d'Este dukearen babesa lortzeak gogo txarrez egin beharreko lanak alde batera uzteko aukera eman zion; garai horretakoak dira horrelako lanak egin beharraz kexu ageri den eskutitzez osatutako zazpi Satirak (1517-1525), hil ondoren argitaratuak. Beste komedia batzuk ere ondu zituen: I studenti (1518), Il nigromante (1520). La Cassaria (1508) eta, batez ere, La Lena (1528) komedietan garaiko gizartearen ohiturak azaldu zituen. 1532an Orlando hasere-ren beste bertsio bat plazaratu zuen. Obra hori, Ariostoren hizkuntza poetikoaren joritasuna erakusten duena, Italiako Pizkunde garaiko lanik onenetakoa da.\n2 Literatura lan nagusiak\nLudovico Ariostoren etxea, Ferrara.\nAriosto, d'Este etxearen zerbitzuan ziharduen kapitain baten seme zaharrena zen. Hamar urte zituela, familia aitaren sorterrira aldatu zen, Ferrarara. Ariostok zuzenbidea ikastea nahi zuen familiak, eta horrela lege ikasketak egiten hasi zen (1489-1494). Baina gaztetatik erakutsi zuen olerkigintzarako zaletasuna eta, azkenean, letrak ikasteko baimena eman zioten. 1499. urte arte humanitateak ikasten jardun zuen, baina ezin izan zituen ikasketa haiek sakondu, aita hil baitzitzaion 1500ean.\nSeme zaharrena zenez, ordu arteko bizitza lasaia bertan utzi eta ordena txikiak hartu behar izan zituen etxekoei laguntzearren (lau anaia eta bost arreba zituen). 1504an Hipolito d'Este kardinalaren zerbitzuan hasi zen lanean. Kardinalaren zeregin diplomatikoetan hari laguntzea eta haren espedizioetan parte hartzea zen bere lana eta, oro har, arrisku handiko zereginak bete behar izan zituen haren zerbitzuan. Geroago, Lukrezia Borgiaren senar Alfonso d'Este dukearen zerbitzuan hasi zen lanean, eta harekin ere zeregin neketsu asko bete zituen.\nLudovico Ariosto, Tizianoren margoa, 1515\nGortean lanean jardun zuen urteetan antzerki ikuskizunak prestatu ohi zituen, Terentzioren eta Plautoren obretan oinarri harturik. Bere ametsa literaturan jardutea zen, eta era horretako lanak eginez bere jaunek gorteko beste zeregin gogaikarrietatik libratuko zutelako itxaropena zuen. 1516an prestatu zuen Orlando haserre bere maisulanaren lehen argitalpena, eta han esaterako Hipolito kardinalari eskaintza egin zion, baina sekula ez zuen lortu agintariek bere zereginetatik aska zezaten.\nAriostoren familiaren egoerak ez zuen hobera egin, eta horrek eraginda Apeninoetako Garfagnana probintziako gobernadore kargua onartu behar izan zuen; ez zen kargu erraza, barne borroka gogorrak baitziren lurralde hartan. 1525 arte iraun zuen bertan. 1525ean Ferrarara itzuli zenerako, diru apur bat aurreztuta zuen, eta etxe txiki bat erosi ahal izan zuen. 1528-1530 bitartean ezkondu zen Alessandra Benuccirekin. Ezkutuan ezkondu zen, baina hala ere, ezin izan zuen ekidin Eliza Katolikoaren zenbait mesede galtzea. Azken urteetan, dena dela, bere ametsa bete ahal izan zuen; bizitza lasaia, jakintzei eta olerkigintzari eskainia, emaztea, semea eta ama inguruan zituela. Izan ere, bere obretan sarritan adierazi zuenez, zeregin guztiak alde batera utzi eta literaturan buru-belarri aritzeko grina zuen eta, azken urteetan bazen ere, lortu zuen.\nOrlando haserre olerkia izan zen Ludovico Ariostoren lan nagusia; hona hemen pasarte bat.\nAriostoren literatura lanetan komediak, olerki liburu batzuk, satirak eta Orlando haserre olerki epiko handia dira nabarmentzekoak.\nAriostok latinez eta herri hizkeran, bietara, idatzi zuen, eta bere ekarpen nagusia giro fantastikoa eta irudimena sentimendu unibertsalen azalpenarekin bateratu izana da. Pertsonaiak giro fantastikoan kokatzen zituen eta irudimen handiz lantzen zituen, baina giro horretan giza sentimenduak adierazten zituen, maitasuna, ohorea edo heroitasuna, besteak beste.\nBere lehenengo lan ezaguna Carmina (1494-1503) liburua izan zen, Albio Tibulo eta Horazio erromatar olerkarien lanetan oinarri harturik egindako ariketa moduko zenbait idatziz osatua. Haren ondoren argitaratu zuen Rimas («Errimak», 1494-1516), maitasuna gai harturik herri hizkeran idatzitako lanen bilduma. Baina lan txikietan aipagarrienak Satire («Satirak», 1517-1525) dira, eguneroko gaiak kontagai harturik idatzitako zazpi satirak.\nKomediari dagokionez, bost lan handi utzi zituen: La Cassaria (1508), I Suppositi (1509, «Hipotesiak»), Il nigromante (1520, «Aztia»), La Lena (1528) eta I Studenti (1518, «Ikasleak», amaitu gahea). Herri hizkeran, latinezko komediak imitatuz, idatzi ziren lehenengo obrak dira, eta aipatzekoa da egileak antzerki klasikoaren eta edukiaren (errealista, bizia, egunerokotasunetik hartua) artean lortu zuen oreka.\nAzkenik, bere obra nagusia, eta Europako Pizkundeko maisulanetako bat, Orlando haserre izan zen. 1515ean hasi zen lehenengo bertsioa prestatzen, baina harrezkero bizitza guztia eman zuen hura berridazten eta zuzentzen. Hiru bertsio argitaratu zituen. Lehenengo bi bertsioak (1516 eta 1521) 40 canto-z osatuak dira. Bigarrenean eta hirugarrenean (1532) Pietro Bemboren eragina nabarmentzen da, batez ere, hizkuntzaren erabileran eta estiloan. Hirugarrenean, behin betiko bertsioan, 46 canto idatzi zituen, eta 1545ean beste bost erantsi zitzaizkion giunta edo eranskin batean. Azken bertsio horretan nabarmendu zen Ariostoren estilo eta poetika berezia.\nWikimedia Commonsen badira fitxategi gehiago, gai hau dutenak: Ludovico Ariosto\nEuskarari ekarriak: Ludovico Ariosto Ekarriak.armiarma.eus\n(Ingelesez) (Italieraz) Ludovico Ariostoren idazlanak irakurgai. Guttenberg Proiektua Gutenberg.org


Ekintzailetasuna lantzen, europar programa baten barruan | Aldizkaria\nIKASTOLA 223 > erreportajeak > Ekintzailetasuna lantzen, europar programa baten barruan\nEkintzailetasuna lantzen, europar programa baten barruan\nEtxarri Aranazko Andra Mari iIkastolako ikasleak esperientzia pilotu bateko protagonista bilakatu dira\nEtxarri Aranazko Andra Mari Ikastolako DBH 1eko ikasleak.\nIkastolen elkartea eta Mondragon Unibertsitateko Goi Eskola Politeknikoa arduratu dira unitate didaktikoa diseinatzeaz eta garatzeaz, eta haren esperimentazioa gidatzeaz\nEtxarri Aranazko Andra Mari ikastolako DBH1eko ikasleak europar mailako ekintzailetasun programa esperimental bateko protagonista izan dira. Euren herria aztertu, eta hobetzeko proposamenak landu dituzte lan talde kooperatibotan.Talde bakoitzak proposamen bat garatu du, eta maketa banara eraman dute. Emaitzak martxoaren 29an plazaratu dituzte, jendaurrean, Etxarri Aranazko kultur etxean. Ikasleen artean ekintzailetasuna bultzatzeko YESict europar programaren baitan egin dute.\nSakanan hondartza bat egitea, zaborrak gutxitzeko sentsibilizazio kanpaina bat egitea, naturgune bat sortzea, kiroldegi bat egitea edota abandonatutako etxe batean laser-borrokarako gune bat eraikitzea proposatu dute Andra Mari ikastolako DBH 1eko ikasleek. Eta proposatzeaz gainera, horiek nola garatuko lituzketen irudikatu dute maketa banatan.\nIkastolen elkartea eta Mondragon Unibertsitateko Goi Eskola Politeknikoa arduratu dira unitate didaktikoa diseinatzeaz eta garatzeaz, eta haren esperimentazioa gidatzeaz. Unitate hori Europako beste hainbat ikastetxetan ere erabiliko dute, izan ere, ekintzailetasuna bultzatzeko YESict europar programarentzat garatu dute esperientzia pilotua.\nEkintzailetasunari buruzko unitate honetan sormena landu nahi da, eta, horrekin batera, arazoen ebazpena, kooperazioa eta norbere buruarekiko konfiantza. Horretarako ikasleek zenbait kasutan IKTak erabiliko dituzte eta beste batzuetan eskulanak egingo dituzte. Ikasleek ekintzailetasunari buruzko informazioa jasotzen dute, eta, pixkanaka, ekintzaile izatea zer den ikasten dute. Ondoren arazo bat identifikatzen dute bere auzo edo herrian, eta talde kooperatiboak sortzen dituzte arazo horren inguruan hausnartu eta konponbide bat aurkitzeko, hau da, arazoa aztertzen dute, hori konpontzeko ideiak asmatzen dituzte, propotipo bat marrazten dute eta, azkenik, maketa bat sortzen dute beraiek eremu jakin batean eraikiko luketen proposamenarekin. Egun batzuk beranduago prozesu hori guztia jendearen aurrean aurkeztu beharko dute.\nIkastolen Elkarteaz eta Mondragon Unibertsitateko Goi Eskola Politeknikoaz gain, erakunde hauek ere hartzen dute parte kontsortzioan: Antic (Lapurdi), Fh Joanneum Uni (Austria), Synthesis (Zipre), Nikosiako Unibertsitatea (Zipre) Vaeksthusthus Sjaelland (Danimarka).\nZer da YESict?\nYESict europar proiektua ikasleengan ekintzailetasun konpetentziak sustatzea xede duen proiektua da. Hamar eta hamabost urte bitarteko ikasleengan ekintzailetasun konpetentziak garatzea du helburu YESict europar proiektuak (Young Entreprene urial Siklls by ICT). Europako Batzordearen Erasmus+ programak finantzatu du YESict; proiektuaren bitartez, metodo didaktiko berritzaile bat diseinatuko da irakasleentzat, haiek euren ikasleen ekintzailetasun konpetentziak sustatzeko erabil dezaten ikasgeletan.\nEkonomia krisiak agerian utzi du Europan hazkunde ekonomikoari, enpleguari eta gizarte ongizateari eusteko beharrezkoa dela ekintzailetasuna bultzatzea. Testuinguru horretan, premiazkoa ikusi da ikastetxeetan ere ekintzailetasuna eta harekin lotutako zenbait konpetentzia (sormenezkoak, arriskuak hartzekoak) garatzen lagunduko duten programak martxan jartzea.\nErronka horri aurre egiteko helburuarekin, Ikastolen Elkarteak eta Mondragon Unibertsitatearen Goi Eskola Politeknikoak indarrak batu zituzten, eta europar mailako kontsortzio bat eratu zuten YESict proiektuan lan egiteko. Bi erakunde hauekin batera proiektuan dihardute beste erakunde hauek: Antic (Lapurdi), FH Joanneum Uni (Austria), Synthesis (Zipre), Nikosiako Unibertsitatea (Zipre) eta Vaeksthusthus Sjaelland (Danimarka). Kontsortzio honek 2018ko abuztura arte jardungo du lanean.\nIkastetxearen ingurunean ekintzailetasuna garatzea ahalbidetuko duten erreminta digital sortzaileen diseinuan eta esperimentazioan kolaboratzen ari dira, zehazki, Ikastolen Elkartea eta Mondragon Unibertsitatearen Goi Eskola Politeknikoa.\nENTRESAKA: Ikastolen elkartea eta Mondragon Unibertsitateko Goi Eskola Politeknikoa arduratu dira unitate didaktikoa diseinatzeaz eta garatzeaz, eta haren esperimentazioa gidatzeaz